title: Ernő Gerő

text: Marraskuussa 1945 pidetyissä Unkarin vaaleissa Unkarin kommunistipuolue sai vain 17 % äänistä, kun taas pienviljelijäpuolue sai 57 %. Kuitenkin Neuvostoliiton komentaja Unkarissa, marsalkka Kliment Vorošilov määräsi muodostamaan koalitiohallituksen, jossa kommunistit saivat tärkeimmät virat. Kommunistit ottivat vallan 1947, ja pääministeriksi nousi Mátyás Rákosi. Vuonna 1956 Nikita Hruštšov arvosteli Rákosia stalinismia koskevassa salaisessa puheessa ja tämä joutui eroamaan. Gerő valittiin Unkarin pääministeriksi 18. heinäkuuta 1956. Neuvostoliiton johto pakotti kuitenkin myös Gerőn eroamaan pääministerin virasta 25. lokakuuta 1956, Unkarin kansannousun toisena päivänä. János Kádár valittiin hänen tilalleen. Gerő asui Neuvostoliitossa vuoteen 1961 saakka.


title: Alessandra Mussolini

text: Alessandra Mussolini (s. 30. joulukuuta 1962 Rooma) on italialainen poliitikko. Hänet valittiin Euroopan parlamenttiin kaudelle 2004–2008. Tämän jälkeen hän on istunut alahuoneessa Popolo della Libertàn riveissä.


title: Alessandra Mussolini

text: Alessandra Mussolini on Italian diktaattorin Benito Mussolinin kolmannen pojan Romano Mussolinin ja Anna Maria Scicolonen tytär. Hänen tätinsä on Sophia Loren.


title: Alessandra Mussolini

text: Hän opiskeli American Overseas School of Romessa, John Cabot Universityssa maataloutta, Universita' Di Riminissa elokuvaa ja suoritti American University of Romessa tohtorin tutkinnon.


title: Alessandra Mussolini

text: Mussolini aloitti uransa näyttelijänä ja mallina. Hän on esiintynyt sekä Italian että Saksan Playboy-lehdessä. Vuonna 1992 hänet valittiin parlamenttiin Napolista uusfasistisen Movimento Sociale Italianon ehdokkaana. MSI lakkautettiin 1995, ja sitä seurasi uusi Alleanza Nazionale. Mussolinin suhteet Alleanzan johtajaan Gianfranco Finiin olivat huonot, ja hän erosi, kun Fini vierailullaan Israelissa 2003 kutsui fasismia "absoluuttiseksi pahuudeksi".


title: Alessandra Mussolini

text: Mussolini perusti oman puolueensa Libertà di Azionen, sittemmin "Azione Sociale". Muiden äärioikeistolaisten puolueiden Fronte Sociale Nazionale, Fiamma Tricolore ja Forza Nuova kanssa se muodosti vaaliliiton Alternativa Sociale, jonka listalta Mussolini valittiin europarlamenttiin 2004. Azione Sociale liitettiin myöhemmin Silvio Berlusconin Popolo della Libertà -puolueeseen.


title: Alessandra Mussolini

text: Europarlamentissa Mussolini toimi tammikuussa 2007 perustetussa Identiteetti, perinteet ja itsemääräämisoikeus -ryhmässä, joka hajosi vuoden lopulla Suur-Romania-puolueen edustajien pidettyä hänen lausuntoaan romanialaisvastaisena. Mussolini oli antanut italialaislehdistölle kommentin, jonka mukaan "lain rikkomisesta on tullut elämäntapa romanialaisille. Kuitenkin kyse on hirvittävistä rikoksista, jotka saavat ihon kananlihalle, eikä mistään pikkurötöksistä", kun Romanian romani oli murhannut naisen Italiassa.


title: Turkstar

text:
Turkstar (Turkstar Türkiye tai Popstar Alaturka) on Turkin Idols-kilpailu, joka on versio brittiläisestä Pop Idol -ohjelmasta.
Turkin Idolsiin on osallistunut lähinnä nuoria. Kilpailun ovat voittaneet Seray Sever, Gamze Özçelik ja Haldun Dormen.Münchenissä järjestettiin koelaulut turkkilaisten keskuudessa. Puhelinäänestys on ollut myös mahdollista Turkin Idol-kisassa Turkin lisäksi Alankomaista, Belgiasta ja Australiasta.


title: Victoria Kamhi

text: Victoria Kamhi de Rodrigo (s. 1905, k. 21. heinäkuuta 1997) oli turkkilainen pianisti.


title: Victoria Kamhi

text: Kamhi opiskeli Lalewiczin, Lévyn ja Viñesin johdolla. Hän tapasi vuonna 1929 säveltäjä Joaquín Rodrigon. Pari meni naimisiin 19. tammikuuta 1933 ja asui avioliittonsa varhaisissa vaiheissa Ranskassa ja Saksassa ennen kuin palasivat Espanjaan 1939.


title: Victoria Kamhi

text: Kamhi luopui ammattipianistin urastaan mentyään naimisiin Rodrigon kanssa. Hän oli merkittävä vaikuttaja ja avustaja sokean säveltäjän uralla ja kirjoitti myöhemmin elämäkerrallisen teoksen "De la mano de Joaquín Rodrigo: Historia de nuestra vida". Teoksesta on myös tehty englanninkielinen käännös "Hand in hand with Joaquín Rodrigo: My life at the Maestro's side".


title: Victoria Kamhi

text: Kamhi ja Rodrigo saivat 27. tammikuuta 1941 ainoan lapsensa Cecilian. Hän meni naimisiin viulisti Agustín León Aran kanssa ja synnytti Cecilitan ja Patrician, Rodrigon ja Kamhin lapsenlapset.


title: Victoria Kamhi

text: Victoria Kamhi kuoli heinäkuussa 1997, kaksi vuotta ennen Rodrigoa. Hänet on haudattu Aranjueziin.


title: Ilkka Joenpalo

text: Ilkka Eero Olavi Joenpalo (s. 14. lokakuuta 1945 Jokioinen) on entinen kansanedustaja, keskikoulun käynyt koneteknikko ja Teknisten Liiton sekä Toimihenkilöunionin entinen puheenjohtaja. Hän oli SDP:n kansanedustaja Hämeen eteläisestä vaalipiiristä vuosina 1987–1991 ja uudelleen vuodesta 1995. Hänen kansanedustajuutensa päättyi 1997 Teknisten Liiton johtoon siirtymisen vuoksi. Vuodesta 2001 vuoteen 2005 Joenpalo toimi neljän ammattiliiton fuusion tuloksena syntyneen Toimihenkilöunionin ensimmäisenä puheenjohtajana.


title: Ilkka Joenpalo

text: Joenpalo oli presidentin valitsijamies 1988. Hän on ollut Forssan kaupunginvaltuuston jäsen vuodesta 1977 ja kaupunginvaltuuston puheenjohtajana hän oli 1989–2000. Kaupunginhallituksen jäsen hän oli 1979–1988 ja puheenjohtaja 1981–1988.


title: Ilkka Joenpalo

text: Joenpalo on toimittanut Forssan työväenyhdistys 100 vuotta: 1889-1989 -julkaisun vuonna 1989.


title: Toppila (yritys)

text: Toppila Oy eli Osakeyhtiö Toppila oli Oulun Toppilassa sulfiittisellua ja puuhioketta valmistanut teollisuusyritys, joka toimi 18. heinäkuuta 1931–1985 nykyisen Oulun Meri-Toppilan alueella. Yrityksen nimi oli vuodesta 1931 vuoteen 1965 Osakeyhtiö Toppila ja vuodesta 1965 vuoteen 1974 Toppila Oy. Vuodesta 1974 vuoteen 1985 tehdas toimi Kajaani Oy, Toppilan tehdas-nimellä.


title: Toppila (yritys)

text: Dixonin perheyhtiö "Peter Dixon & Son Ltd" halusi varmistaa raaka-aineen saannin kahdelle paperitehtaalleen Grimsbyssä ja Oughtibridgessä Sheffieldissä. Aluksi yhtiö suunnitteli ostavansa tai rakentavansa puuhiomon Norjaan. Yhtiön silloisen johtajan Joseph Dixonin ystävä Gösta Serlachius kuitenkin suositteli tehtaan rakentamista Suomeen vuonna 1926. Ensin tehdasta suunniteltiin Vaalaan ja sitä varten perustettiin Osakeyhtiö Vaala. Lopulta tehtaan paikaksi valikoitui Oulun Toppila Koskelanrannassa vuonna 1927.


title: Toppila (yritys)

text: Joseph Dixon ennätti kuolla vuonna 1926 ennen tehdashankkeen varsinaista alkamista, mutta tehdashanketta jatkoivat hänen kolme poikaansa. Tehtaan tekniset suunnitelmat laati insinööri K.J.Mattas ja alueen arkkitehtina toimi pääosin Alvar Aalto. Rakennusurakka annettiin toiminimelle Kreuger & Toll. Rakennustyöt aloitettiin kesäkuussa 1930. Tehdas valmistui tuotantoon 18. heinäkuuta 1931. Toinen maailmansota pysäytti tehtaan toiminnan. Sodan jälkeen tehtaan toimintaa monipuolistettiin.


title: Toppila (yritys)

text: Vuonna 1971 Dixonin Grimsbyn paperitehdas (Grimsby Paper Mill) tuhoutui osittain tulipalossa ja jouduttiin sulkemaan vuonna 1973. Toppila Oy:n sellutehtaan tuotanto kävi tarpeettomaksi Dixoneille ja tehdas myytiin Kajaani Oy:lle vuonna 1973. Kajaani Oy osti vanhentuneen tehtaan pääasiassa sen mukana tulleen metsäomaisuuden vuoksi ja sijoituspaikaksi mahdolliselle paperitehtaalle Ouluun. Selluloosamarkkinoiden romahtamisen vuoksi vanhanaikaisen Toppilan tehtaan toiminta kävi kannattamattomaksi. Tehtaan tuotanto loppuvaiheessa oli noin 80 000 tonnia sulfiittiselluloosaa vuodessa. Viimeisten vuosien liikevaihto oli noin 40 milj. mk ja osakepääoma 4,8 milj. mk. Toppilan tehdas lopetettiin vuonna 1985 ja kaikki 320 työntekijää irtisanottiin. Työntekijät kuuluivat Paperiliiton Toppilan osastoon. Osa tehdasrakennuksista purettiin 1980-luvun lopussa. Alue on muutettu pääosin asuinalueeksi.


title: Toppila (yritys)

text: Oughtibridgen paperitehdas (Spring Grove Paper Mills) jatkoi pehmopaperien valmistusta vuoteen 2007 saakka, jolloin se suljettiin. Papereita myytiin Britanniassa Dixcel-nimellä. Tehdas kuului Georgia Pacific-yhtiöön, jolla on Suomessa Nokian paperitehdas.


title: Toppila (yritys)

text: Tehtaalle rakennettiin 1970-luvulla viimeisiksi jääneiden laajennusten aikana mekaaninen jäteveden puhdistamo. Puhdistamolla saatiin prosessista ylijäänyt kuituaines talteen. Laskeutusaltaaseen jäänyt tavara nostettiin kauhakoneella kasaan viereiselle kentälle. 1970- ja 1980-luvuilla käytössä oli myös imusiivilä, jolla kuituaines otettiin talteen. Talteen otettu aines ja jätelipeä (mustalipeä) pumpattiin voimalaitoksen kattilaan poltettavaksi.


title: Toppila (yritys)

text:
Tehtaalla oli kaksi Kamyr-kuivauskonetta: Toinen oli alkuperäinen ja toinen lisättiin 1960-, sekä 1970-luvun uudistusten yhteydessä nykyisen kierrätyskeskuksen päädyssä olevaan vanhan massatehtaan halliin.
Toinen kone oli aluksi nk. märkäkone, eli kone joka vain puristi kuivaksi ja toinen (vanhempi kone) jossa kuivaus tehtiin puristamisen jälkeen höyryllä. Myös toiseen koneeseen rakennettiin 1970-luvulla kuivausosa.


title: Toppila (yritys)

text: Tehtaan yhteydessä olleella hiomolla oli lisäksi myös märkäpuristuskone. Hioke jauhettiin puusta sähkömoottorin pyörittämällä hiomakivellä. Hiomolla käytettiin sellunkeitossa syntyvän jätelipeän poltosta saatu sähköenergia. Uudemmalla voimalaitoksella syntyvä ylimääräinen lämpö johdettiin loppuvaiheessa kaupungin kaukolämpöverkkoon. Voima-asemalla toteutettiin seuraavat merkittävät investointihankkeet:Voimalaitoksen teho oli viimeisten uudistusten jälkeen 9,0 MW.


title: Toppila (yritys)

text: Tehtaalle rakennettiin vapaamittaisen puun käsittelyä varten rankalat vuonna 1978.


title: Toppila (yritys)

text: Vuosina 1965–1969 Toppila Oy suunnitteli sanomalehti- ja MG-paperitehdasta Toppilaan. Hanke ei kuitenkaan toteutunut. Lisäksi vuosina 1968–1972 suunniteltiin pehmopaperitehtaan ja valkaisimon rakentamista. Myöskään tämä hanke ei toteutunut.


title: Toppila (yritys)

text: Nykyään tehtaasta on jäljellä useita rakennuksia uudessa käytössä:Entinen voima-asema ja hakesiilo ovat vailla käyttöä. Siilo on myyty kirkkotiloiksi evankeliumi-yhdistykselle, mutta kauppa on rauennut rahoituksen puutteeseen. Kulttuurivoimala-yhdistys on käynnistämässä siilorakennuksen kunnostamista taide- ja kulttuurikäyttöön ja paikallisten asukkaiden monitoimitilaksi. Rakennus on vuokrattu yhdistykselle ja Oulun kaupungin kanssa tehdyn sopimuksen mukaan se siirtyy yhdistyksen omistukseen, kun sovitut kunnostustyöt on tehty.


title: Toppila (yritys)

text: Alueelta löytyy vieläkin pieniä yksityiskohtia teollisen toiminnan ajalta. Esimerkiksi Halpa-Hallin sisällä löytyy katonrajasta pieni pätkä vanhaa voimansiirtoakselia (valta-akseli) koristeeksi jätettynä.


title: Kipinätyöstö

text: Kipinätyöstö on metalliesineiden valmistustapa, jossa yleensä grafiitti- tai kuparielektrodilla siirretään materiaalia sähkön avulla öljyyn upotetusta metallikappaleesta. Tämä työstömenetelmä on kehitetty 1940-luvulla. Kipinätyöstöä käytetään paljon muovituotteille tarkoitettujen ruiskuvalukoneiden muottien valmistuksessa.


title: Kipinätyöstö

text: Kipinätyöstössä hyödynnetään sähköisen kipinöinnin aiheuttamaa termistä eroosiota työstettävän kappaleen pinnalla. Tasavirtaa hyödyntävässä tekniikassa elektrodin ja kappaleen väliin jää kipinärako, jossa virtaa dielektrinen eristävä neste. Liikuttamalla elektrodia kappaleen suhteen voidaan kappale muovata halutun muotoiseksi. Menetelmän etuna on se, että sillä pystytään muokkaamaan myös kovia ja karkaistuja materiaaleja. Kipinätyöstö on suhteellisen hidas valmistusmenetelmä.


title: Elixir

text: Elixir on Nelonen-kanavalla esittämä urheiluohjelma. Ohjelma ohjaa terveellisten elämäntapojen pariin. Ohjelman juontaja on Kristiina Komulainen.


title: Elixir

text: Aiemmin ohjelmaa esitettiin MTV3-kanavalla ja siinä esiintyi useasti huippu-urheilijoita ja valmentajia, jotka opettavat julkisuuden henkilöitä, kuten näyttelijöitä ja laulajia, urheilemaan ja liikkumaan oikein. Esimerkiksi näyttelijä Risto Kaskilahti opetteli hiihtämään. Alun perin ohjelmaa juonsi Janne Virtanen, myöhemmin mukaan tulivat muun muassa Karoliina Blackburn ja Karita Tykkä. Valmennusvastuussa esiintyi Suomen maastohiihtomaajoukkueen entinen päävalmentaja Reijo Jylhä.


title: Elixir

text: Elixir palkittiin vuoden 2008 Urheilugaalassa urheilujournalismi-uunolla.


title: Dracula (vuoden 1958 elokuva)

text: Pimeyden prinssi ("Dracula", amerikkalaisessa levityksessä "Horror of Dracula") on vuonna 1958 valmistunut brittiläinen elokuva, joka oli Hammer-yhtiön järjestyksessään toinen värillinen uusintaversio Universalin "klassisten hirviöiden" sarjasta. Elokuva ilmestyi noin vuoden Frankensteinin kirous-elokuvan jälkeen. Se oli myös brittien ensimmäinen oma versio kuuluisasta tarinasta. Suomessa alun perin kielletty Pimeyden prinssi oli Hammerille jättimenestys.


title: Dracula (vuoden 1958 elokuva)

text: Käsikirjoitus poikkesi Bram Stokerin vuoden 1897 romaanista suuressa määrin: tapahtumapaikka on jossain Keski-Euroopassa; tapahtumia ja henkilöhahmoja on tiputettu pois; jäljellä olevien hahmojen nimiä ja keskinäisiä suhteita on vaihdettu.


title: Dracula (vuoden 1958 elokuva)

text: Pimeyden prinssi sai kahdeksan jatko-osaa, joista kuudessa nimiosan näytteli Christopher Lee; ainoastaan ensimmäisessä jatko-osassa hahmo ei esiintynyt lainkaan.


title: Alvarezsaurit

text: Alvarezsaurit ("Alvarezsauridae" tai "Alvarezsauroidea") on ryhmä pieniä ja pitkäjalkaisia dinosauruksia. Niiden yläraajat ovat mukautuneet kaivamiseen tai repimiseen, niillä oli myös pitkä leukaluu ja erittäin pienet hampaat. Ne saattavat olla mukautuneet hyönteisiin, jotka elävät ryhmissä, kuten termiitteihin.


title: Alvarezsaurit

text: Useimmat Alvarezsauridae-heimon lajit olivat pituudeltaan noin 0,5–2 m pitkiä (tosin, jotkut lajeista kasvoivat suuremmiksi, kuten Heptasteornis, joka saavutti 2,5 m metrin pituuden.


title: Alvarezsaurit

text: Ainakin yhdellä Alvarezsauridaen lajilla, Shuvuuialla on ollut höyhenpeite. Heimo tunnetaankin sileästä ja ohuesta päästä, sekä lyhyistä ja voimakkaista käsivarsista, joissa oli vain yksi suuri kynsi näkyvissä, ja muut kaksi kynttä olivat surkastuneet pieniksi kynsiksi.


title: Alvarezsaurit

text: Alvarezsaurus löydettiin ensimmäisen kerran vuonna 1991 ja löydön teki argentiinalainen José Bonaparte. Vuonna 1993 linnunnäköinen Mononykus löydettiin ja se laitettiin omaksi heimoksi. Vuonna 1996 löydetty Patagonykus antoi selvemmän yhteyden Alvarezsauruksen ja Mononykuksen välille ja ne yhdistettiin myöhemmin samaan heimoon.


title: Alvarezsaurit

text: Parvicursor ja "Shuvuuia" löydettiin vuonna 1998 ja ne laitettiin myöhemmin omiin sukuihinsa.


title: Södra Länken

text: Södra Länken eli Valtatie 75, on itä–länsi-suuntainen tie Tukholman seudulla Ruotsissa. Tie johtaa Värmdöledeniltä (tie nro 222) Nackasta Essingeledenille (E4/E20) Tukholmaan. Tien kuuden kilometrin kokonaispituudesta 4,7 kilometriä on rakennettu tunneliin. Leveimmillään tunnelissa kulkee neljä kaistaa kumpaankin suuntaan. Tie on kokonaisuudessaan moottoritietä.


title: Södra Länken

text: Tie avattiin 24. lokakuuta 2004. Tietä ei ole viitoitettu valtatie 75:ksi, se on ainoastaan Ruotsin tielaitoksen virallinen numerointikäytäntö. Karttoihin tie on merkitty numeroilla 73 ja 222. Uuden tien tultua käyttöön jäi vanhaan yhteyteen kuulunut hylätty Årstalänken erikoiseksi nähtävyydeksi maastoon.


title: Södra Länken

text: Aikaisemmin ajettaessa Essingeledeniä itään, esimerkiksi Nackan suuntaan, Gustavsbergiin tai Tukholman eteläiseen saaristoon liikenne oli erittäin ruuhkaista koska moottoritie päättyi Årstaan. Tavallisena arkipäivänä Huddingevägen, Hammarbybacken ja Hammarbyn Fabriksvägen olivat täynnä autoja. Ne tuottivat valtavasti melua ja pakokaasuja.


title: Power Macintosh 6100

text: Power Macintosh 6100 on Apple Computerin 14. maaliskuuta 1994 julkaisema tietokone, joka ensimmäisenä Macintosh-mallina käytti IBM:n ja Motorolan kehittämää PowerPC-suoritinta. Power Macintosh 6100 -nimellä julkaistiin myöhemmin useita päivitettyjä versioita ja mallia myytiin myös osana Performa ja Apple Workgroup Server -sarjoja. Viimeisen 6100-nimeä kantava mallin, Power Macintosh 6100/66 DOS Compatible:n, tuotanto lakkautettiin 18. toukokuuta 1996


title: Power Macintosh 6100

text: Ensimmäinen Power Macintosh 6100 sisälsi 60 MHz:n PowerPC 601 -suorittimen ja oli pakattu Centris 610:n litteään koteloon. 66 MHz:n suorittimella varustettu versio seurasi pian, kuten myös AV-malli, joka sisälsi S-video-portit ja 48-bittisen DAT-ääniprosessoinnin. PC-yhteensopiva malli, DOS Compatible, sisälsi PDS-porttiin asennetun kortin, jossa ylimääräinen 66 MHz:n 486DX2-suoritin, SVGA-ulostulo ja ylimääräinen SIMM-muistipaikka mahdollistivat MS-DOS-ohjelmien suorittamisen.


title: Aly Khan

text: Prinssi Ali Salman Aga Khan (13. kesäkuuta 1911 – 12. toukokuuta 1960) oli Yhdistyneiden Kansakuntien yleiskokouksen varapuheenjohtaja ja Pakistanin YK:n suurlähettiläs vuosina 1958–1960. Hänet tunnettiin myös playboyna.


title: Aly Khan

text: Khan syntyi Torinossa, Italiassa vuonna 1911. Hänen äitinsä oli italialainen tanssija Cleope Teresa ”Ginetta” Magliano ja isä šiialaisten ismailiittien johtaja Aga Khan III. Khanilla oli yksi veli ja yksi velipuoli, Giuseppe Mahdi Khan (s. 1911) ja UNHCR:n pääsihteeri Sadruddin Aga Khan (s. 1933).


title: Aly Khan

text: Aly Khan sai koulutuksensa Intiassa sekä Ranskassa ja opiskeli lakia Englannissa. Hän nai vuonna 1936 Pariisissa Joan Guinnessin (o.s. Yarde-Buller, 1908–1997), joka kääntyi häiden aikana islamiin. Heidän ensimmäinen lapsensa Aga Khan IV (s. 1936) on nykyinen Aga Khan, eli ismailiittišiiojen nizari-lahkon imaami eli hengellinen johtaja. Myöhemmin pari sai myös toisen lapsen, Amyn Muhammadin. He erosivat vuonna 1949.


title: Aly Khan

text: Vuonna 1939 Aly Khan liittyi Ranskan muukalaislegioonaan ja palveli Egyptissä sekä muualla Lähi-idässä. Vuonna 1940 hän liittyi Kuninkaalliseen Wiltshiren yeitsmaneihin ja hänestä tuli everstiluutnantti vuonna 1944. Hän sai vuonna 1950 Kunnialegioonan ansiomerkin.


title: Aly Khan

text: 27. toukokuuta 1949 Khan nai Cannesissa yhdysvaltalaisen Hollywood-filmitähden Rita Hayworthin. Suurissa häissä oli 500 vierasta, ja niissä tarjoiltiin gourmet-ruokaa sekä muun muassa 600 pulloa samppanjaa. 28. toukokuuta pidettiin Intiassa islamilaiset häät. Pari sai yhden lapsen, Jasmin Aga Khanin. Aly Khan ja Hayworth erosivat vuonna 1951.


title: Aly Khan

text: Marraskuussa 1957 Aly Khan tapasi Pakistanin silloisen presidentin Iskander Mirzan, joka tarjosi hänelle paikan maan YK:n edustajana. Khan otti viran vastaan 6. helmikuuta 1958 ja piti ensimmäisen puheensa YK:ssa 19. elokuuta 1958. 17. syyskuuta 1958 hänestä tuli YK:n yleiskokouksen varapuheenjohtaja.


title: Aly Khan

text: Aly Khan joutui vakavaan auto-onnettomuuteen vuonna 1960 Suresnesissa Pariisin esikaupunkialueella oltuaan tyttöystävänsä Simone Micheline Bodinin eli Bettinan kanssa palaamassa juhlista kotiinsa. Bettina, takapenkillä istunut autonkuljettaja sekä toisen auton kuljettaja selvisivät, mutta Aly Khan kuoli Fochin sairaalassa. Raskaana ollut Bettina sai keskenmenon.


title: Aly Khan

text: Aly Khan haudattiin kotinsa Château de l’Horizonin tilalle Etelä-Ranskaan, kunnes hänelle valmistui mausoleumi Damaskokseen Syyriaan 11. heinäkuuta 1972.


title: Pisaratartunta

text: Pisaratartunta (eli aerosolitartunta) on eräs tartuntatautien leviämistapa. Hengitysteiden eritteitä leviää jatkuvasti ilmaan hengitettäessä sekä varsinkin yskittäessä ja aivastettaessa. Eritteiden mukana kulkevat myös taudinaiheuttajat. Kun pisarat kuivuvat, taudinaiheuttajat jäävät ilmaan, ja ne voivat pölyyn sitoutuneena kulkea pitkiäkin matkoja. Tyypillinen pisaratartuntana leviävä sairaus on esimerkiksi influenssa.


title: Anti-Teatteri

text: Anti-Teatteri on vuonna 2002 perustettu suomalainen independent- eli findie-elokuvaryhmä, jonka perustajat Toni Hiltunen, Sami Kokkonen ja Marja Komulainen innostuivat hankkeesta toimiessaan Iisalmen kesäteatterin lavastajina.


title: Anti-Teatteri

text: Anti-Teatteri tekee verisiä komedioita, kauhuparodiaa ja joskus myös draamaa. Lisäksi se on tehnyt videohaastattelun muun muassa Turmion Kätilöt -yhtyeestä, jonka musiikkia on soinut ryhmän elokuvissa ja jonka jäseniä on näytellyt elokuvassa "Vertakoski 2".


title: Anti-Teatteri

text: Anti-Teatterin elokuvat ovat olleet Pixoff-sivuston katsotuimpien videoiden joukossa, ja niitä on nähtävillä myös YouTubessa.


title: Anti-Teatteri

text: Anti-Teatterista on julkaistu artikkeleita Keskipohjanmaassa, Savon Sanomissa, Uutis-Jousessa, Iisalmen Sanomissa ja Karjalaisessa ja haastattelu YleX-radiokanavalla.


title: Anti-Teatteri

text: Syksyllä 2012 Anti-Teatterin jäsenen Sami Kokkosen kanssa tehdyssä haastattelussa, Kokkonen sanoi elokuvien tyylisuunnan lähteneen 1980-luvun kauhuelokuvista.


title: Pleiotropia

text: Pleiotropia (kreikan sanoista πλείων "pleion", "enemmän" ja τρέπειν "trepein" muuttaa) on ilmiö, jossa yksi geeni vaikuttaa moneen eliön ilmiasun ominaisuuteen.. Pleiotropa vaikeuttaa geenin ja ilmiasun välisen suhteen arviointia. Jos sama geeni vaikuttaa kahteen ominaisuuteen, geenissä tapahtuva mutaatio voi huonontaa lajin selviytymiskykyä toisen ominaisuuden kohdalla ja parantaa toisen kohdalla.


title: Besatt

text: Besatt on vuonna 1991 perustettu puolalainen black metal -yhtye. Sana Besatt on ruotsia tai norjaa ja tarkoittaa "vimmattua".


title: Besatt

text: Besatt perustettiin vuonna 1991 "Beldarohin" ja "Weronisin" ideasta levittää saatanallista ideoitaan musiikin välityksellä. Ensimmäisinä vuosina heillä oli paljon ongelmia kokoonpanon, välineistön ja harjoitustilojen kanssa. Näiltä vuosilta yhtyeeltä on kaksi nauhoitetta "Ares" ja "Wieki ciemne". Vuonna 1994 Fulmineus liittyi yhtyeeseen, joten viimeinkin kokoonpano vakiintui: "Beldaroh" soitti bassoa, "Weronis" kitaraa ja "Fulmineus" hoiti työnsä solistina ja rumpalina.


title: Besatt

text: Vuonna 1996 yhtye nauhoitti ensimmäisen demonsa nimeltään "Czarci Majestat". Tämä sisälsi black metal -musiikkia keskitemmolla ja melodioilla. Tämä demo aloitti heidän uransa. Vuonna 1997 toinen kitaristi "Creon" liittyi yhtyeeseen ja he kävivät studiossa jälleen ja tekivät ensimmäisen levynsä "In Nomine Satanasin". Tämän julkaisun jälkeen "Weronis" jätti yhtyeen ideologisista syistä. 1999 Besatt nauhoitti toisen virallisen levynsä, "Hail Luciferin". 2000 oli vuorossa split-levy "Underground Satanic Split" puolalaisen Unhallowedin ja kreikkalaisen Tragedy Beginsin kanssa. Vuonna 2001 nauhoitettiin yhtyeen järjestyksessä kolmas albumi, "Hellstorm", levy sisälsi materiaalia Besattilta vuosilta 1993–1999 uudelleen nauhoitettuna. Nauhoituksen valmistuttua "Creon" ja "Fulmineus" lähtivät yhtyeestä ja "Agonus" liittyi kitaristiksi.


title: Besatt

text: Huhtikuussa 2002 yhtye nauhoitti uuden MCD:n "Roots of Evilin" levy sisälsi uusia kappaleita ja Gorgorothin "Gorgorothin" sekä Kreatorin "Tormentorin" coverit. Tämän levyn jälkeen "Fulemineus" tuli takaisin. Tammikuussa 2003 nauhoitettiin kaksi kappaletta split-albumille "Scream of the Eastern Lands", jossa Besattin lisäksi soitti Dub Buk, Inferno, Immortal Hammer, Negurã Bunget sekä Verdeleth. Vuonna 2004 yhtye nauhoitti neljännen albuminsa, joka oli nimeltään "Sacrifice for Satan". Huhtikuussa yhtye nauhoitti kolme kappaletta Split-vinyylilevylle, jolla soittivat myös ranskalainen Armageddon, portugalilainen Inner Helvete sekä yhdysvaltalainen Misantrophy. Nämä kappaleet julkaistiin myös Split-CD:llä Arkonan ja Thirstin kanssa. Pian tämän jälkeen "Agonus" lähti yhtyeestä. Hänen tilalleen nousi "Fulmineus" ja uusi rumpali "Morbid" liittyi ryhmään. Vuonna 2005 he nauhoittivat viidennen albuminsa nimeltä "Black Mass". Vuonna 2006 tuli ulos yhtyeen kokoelmalevy, joka oli nimeltään "Czarci Majestat", jonka jälkeen samaisen vuonna yhtye julkaisi neljä kappaletta sisältäneen "Diabolic Altarin". Vuoden 2007 alussa yhtye jatkoi kokopitkien julkaisemista ja tällä kertaa päivänvalon sai järjestyksessä viides albumi "Triumph of Antichrist". Yhtye äänitti kolme uutta kappaletta tammikuussa 2008, jotka julkaistiin samana vuonna ulostulleella split-levyllä, johon Besattin lisäksi osallistui Evilwar ja Infernal Kingdom.EP:t


title: Meat Is Murder

text: Meat Is Murder on manchesterilaisen 1980-luvulla aloittaneen indie-yhtyeen The Smithsin toinen albumi. Se ilmestyi vuonna 1985. Levyn singlet ovat ”How Soon Is Now” ja ”That Joke Isn’t Funny Anymore”.


title: Meat Is Murder

text: Kaikki kappaleet kirjoittaneet Morrissey/Marr.


title: Suresnes

text: Suresnes [syˈʁɛn̪] on Ranskan kunta Pariisin läntisellä esikaupunkialueella. Se sijaitsee 9 kilometrin päässä Pariisin keskustasta. Suresnesissä on arviolta 48 526 asukasta (vuonna 2014) ja sen pinta-ala on 3,79 neliökilometriä. Naapurikuntia ovat Neuilly-sur-Seine, Saint-Cloud ja Boulogne-Billancourt. Suresnes sjaitsee Bois de Boulognen puiston vieressä. Seinejoki virtaa Suresnesin läpi.


title: Suresnes

text: Suresnesissä on kaksi rautatieasemaa: Suresnes-Mont-Valérienin RER-asema sekä toinen, josta pääsee Pariisin Saint Lazaren rautatieasemalle.


title: Bandar ibn Sultan

text: Prinssi Bandar ibn Sultan ibn Abdilaziz Al Sa’ud (s. 2. maaliskuuta 1949) on saudiarabialainen diplomaatti ja poliitikko, joka toimi vuosina 1981–2005 maansa Yhdysvaltain-suurlähettiläänä.


title: Bandar ibn Sultan

text: Bandar ibn Sultan syntyi Ta’ifissa kruununprinssi Sultan ibn Abdilazizin pojaksi. Hän opiskeli RAF College Cranwellissa ja pääsi luutnantiksi Saudi-Arabian kuninkaallisissa ilmavoimissa, jossa hän palveli seitsemäntoista vuotta.


title: Bandar ibn Sultan

text: Bandar ibn Sultan sai Yhdysvaltain kongressin sallimaan F-15:n myynnin Saudi-Arabiaan. Vuonna 1983 hänet nimitettiin maansa Yhdysvaltain-suurlähettilääksi. Tästä virastaan hän erosi vuonna 2005.


title: Bandar ibn Sultan

text: 16. lokakuuta 2005 Bandar ibn Sultanista tuli kansallisen turvallisuusneuvoston pääsihteeri. Hän on naimisissa prinsessa Haifa’ bint Faisalin kanssa. Heillä on neljä poikaa ja neljä tytärtä.


title: Finnish Gold

text: Finnish Gold (FIG) on suomalainen demoskeneryhmä, joka vaikutti lähinnä Commodore 64:n parissa 1980-luvulla. Sen nimissä julkaistiin myös ensimmäinen suomalainen Amiga-intro. Ryhmän jäseniä ovat olleet muun muassa koodaaja Juha "FCS" Granberg, musiikkia tehnyt Sami "Rock" Seppä sekä "swapperit" "Gallstone" ja "Spemu". Finnish Gold ei ole enää pitkään aikaan tuottanut uutta materiaalia, mutta sen vanhoja jäseniä näkee silloin tällöin alan tapahtumissa, esimerkiksi Boozemblyssä.


title: Finnish Gold

text: Finnish Gold aktivoitui jälleen uudestaan vuonna 2015, kun Sami "Rock" Seppä alkoi luoda uutta musiikkia Commodore 64 :llä. Hän osallistui Classic SID Composer Remix Challenge 2015 kilpailuun ( The Commodore 64 Scene Database sivusto ) kappaleella Biggles Remix ja voitti kilpailun.


title: Georgian jalkapallomaajoukkue

text: Georgian jalkapallomaajoukkue edustaa Georgiaa jalkapallon maaotteluissa.


title: Georgian jalkapallomaajoukkue

text: Vuoden 2008 EM-kisojen karsintalohkossaan Georgia sijoittui kuudenneksi. Sen taakse jäi vain Färsaaret, jonka se voitti kahdesti. Suurempia saavutuksia olivat kuitenkin voitto Skotlannista maalein 2–0 ja tasapeli Ukrainan kanssa maalein 1–1.


title: Negură Bunget

text: Negură Bunget on romanialainen black metal -yhtye. Se perustettiin loppuvuodesta 1994. Yhtyeen ensimmäinen demo ilmestyi 1995 ja ensimmäinen täysimittainen albumi 1996.


title: Negură Bunget

text: Perustajajäsenet olivat Hupogrammos Disciple's (kitara, koskettimet, laulu) ja Negru (rummut). Yhtye levytti samana vuonna ensimmäisen demonsa "From Transilvanian Forest" - tuolloin vielä nimellä "Wiccan Rede". Demon äänittämisen aikaan Wiccan Rede oli trio mutta kolmas jäsen, Aiwazz Valah Disciple, erosi yhtyeestä pian demon valmistuttua. Demo sai menestystä ja yhtye levytti pian toisen albuminsa uudella nimellä. Sen jälkeen yhtyeessä on ollut useita tilapäisiä jäseniä, etupäässä kosketinsoittajina. Yhtyeen nykyinen kokoonpano on: Hupogrammos Disciple´s (kitara, laulu), Sol Faur Spurcath (kitara) ja Negru (rummut).


title: RTÉ One

text: RTÉ One on Irlannin vanhin televisiokanava, joka on myös suosituin. RTÉ Onen omistaa Irlannin yleisradio Raidió Teilifís Éireann. Ensimmäinen lähetys RTÉ Onella esitettiin 31. joulukuuta 1961. Kanava näkyy kaikkialla Irlannissa, paitsi Pohjois-Irlannissa, jossa se näkyy vain lautasantennin kautta. Kanava esittää ohjelmaa 24 tuntia vuorokaudessa. Kanava esittää muun muassa seuraavia ohjelmia: Greyn anatomia, EastEnders ja Teho-osasto. Suurin osa ohjelmista on englanninkielisiä.


title: Power Macintosh 7100

text: Power Macintosh 7100 on Apple Computerin 14. maaliskuuta 1994 julkaisema tietokone, joka oli suorituskykyisempi versio Power Macintosh 6100 -mallista pakattuna Macintosh IIvx:n vaakamalliseen koteloon. Alkujaan 66 MHz:n kellotaajuudella toimiva laite päivitettiin 80 MHz:iin 3. tammikuuta 1995. Power Macintosh 7100 -malleista oli myös AV-multimediaversiot. 7100-sarjan mallien valmistaminen lakkautettiin 6. tammikuuta 1996.Power Macintosh 7100:n 66 MHz:n ja 80 MHz:n malleista oli AV-lyhenteellä nimetyt multimediaversiot. Multimedialiitäntöjen lisäksi AV-malleissa oli vakiona 2 Mt PDS-kortin videomuistia.


title: Reformation

text: Reformation on Kiukaan toinen studioalbumi, joka julkaistiin 24. toukokuuta 2006. Se nousi Suomen virallisen listan sijalle 21.


title: Frederick Chiluba

text: Frederick Jacob Titus Chiluba (30. huhtikuuta 1943 – 18. kesäkuuta 2011) oli sambialainen poliitikko, joka toimi maansa toisena presidenttinä vuosina 1991–2001.


title: Frederick Chiluba

text: Chiluba kasvoi Ndolassa. Hän oli mukana perustamassa Movement for Multiparty Democracy -puoluetta vuonna 1990. Chiluban valitseminen maan presidentiksi seuraavana vuonna lopetti 27 vuotta vallassa olleen Kenneth Kaundan hallinnon. Chiluba valittiin uudelle viisivuotiskaudelle vuonna 1996. Jotkut ehdokkaat kuitenkin kyseenalaistivat Chiluban soveltuvuuden presidenttiehdokkaaksi, koska arvelivat hänen tai hänen isänsä olleen zairelaista alkuperää.


title: Frederick Chiluba

text: Chiluba erosi vuonna 2001 toisesta vaimostaan Verasta, jonka kanssa hänellä oli neljä lasta. Hänellä oli toiset neljä ensimmäisen vaimonsa kanssa. Hän meni myöhemmin kolmannen kerran avioon, Regina Mwanzan kanssa.


title: Frederick Chiluba

text: Vuonna 2002 Chiluban korvasi Sambian presidenttinä Levy Mwanawasa. Chiluba oli toiminut heinäkuusta 2001 tammikuuhun 2002 Afrikan yhtenäisyysjärjestön puheenjohtajana.


title: Frederick Chiluba

text: Vuonna 2007 Chiluba tuomittiin Britanniassa 32 miljoonan euron kavalluksesta ja siirrosta englantilaisille pankkitileille. Chiluba määrättiin maksamaan rahat takaisin Sambian valtiolle, mutta hän ei noudattanut päätöstä, vaan moitti oikeusistuinta rasismista. Päätöstä ei pantu täytäntöön Sambiassa. Chilubaa vastaa nostettiin oikeusjuttu myös hänen kotimaassaan 350 000 euron kavalluksista, mutta oikeus vapautti hänet näistä syytteistä vuonna 2009.


title: Barawertornis

text: Barawertornis tedfordi oli "Dromornithidae"-heimoon kuuluva sorsalintu. Se eli oligoseeni-kaudesta mioseeni-kauteen.


title: Barawertornis

text: Kuten kaikki "Dromornithidae"-heimon jäsenet, "Barawertornis" oli lentotaidoton kasvinsyöjä, joka asui Australian metsissä. Se painoi 80–95 kiloa.


title: Aku Aku

text: Aku Aku on fiktiivinen pelihahmo, joka esiintyy "Crash Bandicoot" -pelisarjassa.


title: Aku Aku

text: Aku Aku on vanhan noitatohtorin henki, joka esiintyy leijuvan voodoo-naamarin muodossa. Lähes jokaisessa "Crash Bandicoot" -pelissä Aku Aku liittoutuu Crash Bandicootin ja Coco Bandicootin kanssa auttaakseen heitä estämään pelin konnahahmojen, mm. Tri. Neo Cortexin suunnitelmat.


title: Aku Aku

text: Peleissä "Crash Bandicoot", "" sekä "" Aku Aku toimii pelaajan suojakilpenä vihollisia vastaan. Crash voi rikkoa laatikoita, ja jos hän löytää laatikosta Aku Akun kaltaisen maskin, suojelee Aku Aku häntä yhdeltä iskulta vihollista vastaan. Pelaajan löydettyä toisen Aku Akun hän kestää kaksi vihollisen iskua, ja kun pelaaja kerää kolme naamaria vahingoittumatta välillä, muuttuu Crash hetkellisesti kuolemattomaksi. Kuolemattomuuden pelaaja menettää vain, jos Crash putoaa kuiluun.


title: Aku Aku

text: Aku-Akulla on ilkeä kaksoisveli Uka Uka, joka taistelee Tri. Neo Cortexin rinnalla ja johtaa pahojen hahmojen joukkoa.


title: Aku Aku

text: Peleissä "Crash Team Racing" ja "Crash Nitro Kart" Aku Aku neuvoo pelaamisen perusteet pelaajalle ja pelissä "Crash Bash" Aku Aku johtaa hyvyyden joukkoja. Pelissä "Crash Boom Bang!" hän antaa neuvoja ja pelissä "Crash of the Titans" häntä voi käyttää skeittilautana tai kilpenä (myös Crash Mind Over Mutant -pelissä). Peleissä "", "", "", "Crash Twinsanity" ja "" hän suojelee Crashia kuten tavallisesti. Aku Aku ei ollut pelissä Crash Tag Team Racing hyvisten suojelija, hän teki vain pienen cameo-roolin radassa Tiki Turbo. Siinä hän oli ammuttava kohde radan sivulla.


title: Aku Aku

text: Peleissä "Crash of the Titans" ja "" suomenkielinen ääninäyttelijä on Veikko Honkanen.


title: Dave Burrows

text: Dave Burrows (s. 11. tammikuuta 1949 Toronto, Ontario, Kanada) on entinen jääkiekkoilija. Hänen seurojaan NHL:ssä olivat Pittsburgh Penguins ja Toronto Maple Leafs. Hän aloitti NHL-uransa 1971 pelattuaan ensin alasarjoissa. Hän lopetti huipputasolla 1981. Hän on jäänyt NHL:n historiaan puolustavana puolustajana. Burrows on yksi Penguinsin seurahistorian suosituimpia pelaajia. Hänet on valittu seuran sisäiseen Hall of Fameen.


title: Dave Burrows

text: Burrows saavutti maineensa Guy Lafleurin kaltaisten hyökkääjätähtien vahvuuksien eliminoijana. Hänen pelityyliään luonnehti eleettömyys.


title: Adrian Neritani

text: Adrian Neritani (s. 26. lokakuuta 1967, Lushnjë) on Albanian YK-suurlähettiläs. Hän korvasi Lublin Diljan tässä virassa 2006.


title: Adrian Neritani

text: Neritani opiskeli politiikkaa ja lakia Tiranan yliopistossa. Hän opiskeli myös Maltan yliopistossa ja John Marshall Law Schoolissa, Chicagossa. Hän on New York State Bar Associationin jäsen.


title: Adrian Neritani

text: Neritani aloitti vuonna 1989 luennoinnin Luigi Gurakuqi -yliopistolla Shkodërissa. Diplomaattisen uransa hän aloitti 1991. Hän on naimisissa ja hänellä on kaksi lasta.


title: Marc Savard

text: Marc Savard (s. 17. heinäkuuta 1977 Ottawa, Ontario) on kanadalainen jääkiekkoilija, pelipaikaltaan keskushyökkääjä. Hän on NHL-seura New York Rangersin neljännen kierroksen varaus vuodelta 1995, ja pelaa tällä hetkellä Boston Bruinsissa. Bostonin ja Rangersin lisäksi hän on edustanut NHL:ssä Calgary Flamesia ja Atlanta Thrashersia. NHL-kauden 2004–2005 peruunnuttua vuoksi Savard pelasi Sveitsin Nationalliga A:ssa Bernissä ja B-liigan Thurgaussa. Savard on ollut sivussa peleistä yli viisi vuotta sen jälkeen, kun Coloradon Matt Hunwick taklasi häntä tammikuussa 2011.


title: The Pastels

text: The Pastels oli vuonna 1982 Glasgow'ssa, Skotlannissa perustettu yhtye. Se edustaa indie-rockin twee/shambling/anorak pop/C-86 kutsuttua liikettä.


title: The Pastels

text: Sen jäsenet olivat Stephen Pastel (laulu/kitara), Katrina Mitchell (rummut/laulu), ja Aggi Wright (basso/laulu).


title: The Pastels

text: The Pastelsin innoittajina ovat toimineet muun muassa Velvet Underground, Teenage Fanclub ja The Beatles.


title: The Pastels

text: The Pastelsista puolestaan on intoutunut saman genren skottikasariyhtye Talulah Gosh, joka on Pastels-fanaattisuuttaan tehnyt kappaleen "The Day She Lost Her Pastels Badge". Tunnetuin Pastels-fani lienee kuitenkin edesmennyt teini-idoli Kurt Cobain.


title: Jacques Monod

text: Jacques Lucien Monod [žak mono] (9. helmikuuta 1910 Pariisi – 31. toukokuuta 1976 Cannes) oli ranskalainen biokemisti. Monod’ta pidetään nykyaikaisen molekyylibiologian luojana.


title: Jacques Monod

text: Monod selvitti muun muassa sitä, miten bakteerisolussa geenit kytkeytyvät päälle ja pois aina tarpeen mukaan. Hän löysi myös bakteereiden perimälle tyypilliset operonit; hän huomasi, että sokeria hajottavat geenit olivat yhdessä ryppäässä siten, että geenit olivat perimässä järkevinä kokonaisuuksina lähekkäin. Monod tutki myös, miten entsyymien aktiivisuus vaihteli solun sisällä ja mitkä tekijät vaikuttivat tähän. Monod ehti elämänsä aikana julkaista parisataa tieteellistä artikkelia.


title: Jacques Monod

text: Monod sai yhdessä François Jacobin ja André Lwoffin kanssa lääketieteen ja fysiologian Nobelin lääketieteen palkinnon vuonna 1965.


title: Jacques Monod

text: Monod’n kirja "Sattuma ja välttämättömyys" (1970) herätti kohua. Kirjan perusteesi oli, että elämällä ei ollut merkitystä ja että biosfääri oli sattuman ja lainomaisuuden tuottama fysikaalisesti ja kemiallisesti ymmärrettävä ja evoluution kautta monimutkaistunut ilmiö.


title: Jacques Monod

text: Monod kuoli nopeasti edenneeseen syöpään vuonna 1976.


title: Ropsten

text: Ropsten on osa Hjorthagenin kaupunginosaa Tukholmassa Ruotsissa. Ropstenin metroasema on Tukholman metron linjan 13 (Ropsten–Norsborg) päätepysäkki. Linjaa alettiin liikennöidä 2. syyskuuta 1967. Lidingön kuntaan johtava silta alkaa Ropstenista samoin kuin Gåshagaan liikennöivä Lidingön rata -pikaraitiotie.


title: Ropsten

text: Nimi "Ropsten" (vapaasti suomennettuna "Huutokivi") on vanhaa perua ja juontaa juurensa aikaan ennen sillan valmistumista Lidingön saarelle 1803, paikalla nimittäin sijaitsi suuri kivi, jonka päällä seisten ihmiset kutsuivat huutaen venekuljetusta saarelle.


title: Gastornis

text: Gastornis on sukupuuttoon kuollut lentokyvyttömien lintujen suku. Ne elivät myöhäiseltä paleoseenilta varhaiselle eoseenille ja olivat aikansa suurimpia maaeläimiä. "Gastorniksen" fossiileja on löydetty Länsi- ja Keski-Euroopasta (Englanti, Belgia, Ranska ja Saksa), Pohjois-Amerikasta ja Kiinasta. Sen elintavat ovat kiistanalaiset.


title: Gastornis

text: "Gastornis parisiensiksen" korkeus oli keskimäärin 1,75 metriä, mutta suurin laji, "G. gigantea", kasvoi jopa kaksimetrisiksi. Sillä oli erittäin suuri nokka, jolla oli koukkumainen kärki, mikä tarkoittaa, että se saattoi olla lihansyöjä. Sillä oli suuret ja voimakkaat jalat ja pienet kynnet. "Gastorniksen" elintavat, erityisesti ruokavalio, ovat pitkään olleet kiistanalaiset. Sitä on tavallisesti pidetty pieniä nisäkkäitä syövänä petoeläimenä, mutta nykyään monet auktorit uskovat sen olleen kasvinsyöjä. Myös fossiiliset jalanjäljet viittaavat sen olleen kasvinsyöjä.


title: Gastornis

text: Vuonna 1855 Meudonista, läheltä Pariisia löydettiin jättimäisen linnun jäänteet. Sille annettiin nimeksi "Gastornis parisiensis" löytäjänsä fyysikko Gaston Plantén mukaan. Löytö herätti huomiota sekä Ranskassa että muualla maailmalla. Se oli paitsi jättimäinen, myös aikansa vanhimpia lintuja. Lisää löytöjä tehtiin myös muualta Ranskasta, Saksasta ja Englannista. Fyysikko Victor Lemoine löysi läheltä Reimsiä lisää luita, ja niiden avulla hän teki eläimen luurangosta alustavan rekonstruktion vuonna 1881. Jäljennös oli kuitenkin suuresti virheellinen. Lemoinen otus oli 2,7 metriä korkea, pitkäkaulainen ja sirorakenteinen lintu, jolla oli suhteellisen pieni, liskomainen kallo.


title: Gastornis

text: Rekonstruktiota pidettiin pitkään täsmällisenä, ja sitä käytettiin laajalti erilaisissa teoksissa. Vuonna 1876 Edward Drinker Cope kuvasi "Diatryma gigantean," uuden suuren linnun New Mexicosta, ja yhdisti sen lähelle "Gastornista". Vaikka uusia fossiileja löydettiin, ei niitä aineiston niukkuuden vuoksi kuitenkaan vuosikymmeniin pystytty vertaamaan tarpeeksi Lemoinen rekonstruktioon. Vielä vuonna 1917, kun Matthew ja Grander kuvasivat lähes täydellisen luurangon Wyomingistä, ei näitä eläimiä vieläkään osattu yhdistää samaksi.


title: Gastornis

text: Alkuperäistä materiaalia tarkasteltiin vasta 1990-luvulla, ja osoittautui, että suurin osa Lemoinen rekonstruktiosta perustui muiden eläinten kuin lintujen jäänteisiin. Martin (1992) ja Andors (1992) totesivat "Gastorniksen" ja "Diatryman" olleen läheistä sukua toisilleen, ja vuonna 1997 ehdotettiin niiden kuulumista samaan sukuun. Synonymisointi on nykyään laajalti hyväksytty. Nimi "Gastornis" on etusijalla, ja sitä on siksi käytettävä koko suvusta.


title: Gastornis

text: "Gastornis" lähisukulaisineen luetaan heimoon Gastornithidae, ja niitä on pitkään pidetty kurkilintuina (Gruiformes). Lahkon perinteinen jako on sittemmin osoittautunut epäluonnolliseksi. Ryhmän ensimmäisen ryhmän fylogeneettisten sukulaissuhteiden tutkimuksien ansiosta 1980-luvun lopulta lähtien alkoi ajatus näiden lintujen läheisestä sukulaisuudesta sorsalintujen (Anseriformes) kehityslinjan kanssa yleistyä. Eräs tutkimus vuodelta 2007 on osoittanut, että Gastornithidae on itse asiassa sorsalintujen varhainen kehityslinja, joka muodostaa kaikkien muiden sorsalintujen sisarryhmän. Toiset taas rajaavat nimen Anseriformes vain nykyisille sorsalinnuille, joka Gastornithidaen ja muiden esihistoriallisten lajien kanssa muodostaa kladin Anserimorphae. Gastornithidae on joskus myös luokiteltu omaan lahkoonsa Gastornithiformes.


title: Gastornis

text: Yksinkertaistettu kladogrammi, Agnolin "et al." (2007):


title: Gastornis

text: Vuonna 1976 Henanista Kiinasta löydetty laji "Gastornis xichuanensis" kuvattiin vuonna 1980 pelkän jalan tibiotarsus-luun perusteella. Se luokiteltiin aiemmin omaan sukuunsa "Zhongyuanus", mutta vuonna 2013 luuta tarkastaeltaessa se sijoitettiin myös sukuun "Gastornis". Tämä merkitsee että "Gastornis" on heimonsa ainoa suku.


title: Créteil

text: Créteil [] on Val-de-Marnen departementin pääkaupunki (prefektuuri) Île-de-Francen alueella Ranskassa. Se sijaitsee Pariisin esikaupunkialueen kaakkoisosassa. Kaupungissa on arviolta 89 989 asukasta (vuonna 2013) ja sen pinta-ala on 11,46 neliökilometriä.


title: Créteil

text: Kaupungissa on toiminut katolinen piispanistuin vuodesta 1966 ja yliopisto vuodesta 1970. Créteilin postinumero on 94000, ja sen asukkaista käytetään ranskankielistä sanaa "cristoliens". Kaupungin pormestarina on vuodesta 1977 lähtien toiminut sosialistipuoluetta edustava Laurent Cathala.


title: Créteil

text: Créteil on esikaupunki noin 11 kilometriä Pariisin keskustasta kaakkoon. Se sijaitsee Marnen rannalla lähellä Charenton-le-Pontia, jossa joki yhtyy Seineen. Marnen tulvat ovat vaikuttaneet merkittävästi kaupungin historiaan, viimeksi vuonna 1970. Tulvavahinkojen välttämiseksi tulevaisuudessa kaupungissa sijainnut vanha kivilouhos muutettiin 1970-luvulla tekojärveksi.


title: Créteil

text: Ainoa jäännös tertiäärikaudelta on kaupungin korkein kohta Mont-Mesly, joka sijaitsee 74 metrin korkeudella merenpinnasta.


title: Créteil

text: Créteilin naapurikuntia ovat Maisons-Alfort, Saint-Maur-des-Fossés, Bonneuil-sur-Marne, Limeil-Brévannes, Valenton, Choisy-le-Roi ja Alfortville.


title: Créteil

text: Kaupungista löydettiin vielä 1900-luvun alkupuolella joitakin harvinaisia paleoliittiselta kaudelta peräisin olevia piikiviä. Neoliittisen kauden jäännöksiin lukeutuu yli kaksi tonnia painava hiomakivi, joka kuuluu kaupungin esihistoriallisiin nähtävyyksiin. Mont-Meslyn alueelta on myös löydetty kaksi neoliittisen kauden kirvestä, joista toinen on näytteillä Ranskan kansallisessa arkeologian museossa Saint-Germain-en-Layessä. Seinestä löydettyjä pronssikautisia aseita on viety Créteilistä esille British Museumiin Lontooseen.


title: Créteil

text: Historioitsija Camille Jullian esitti 1900-luvun alussa olettaman, jonka mukaan Meslyssä olisi ollut Rooman vallan aikana maatila. Alueelta on löydetty varsin vähän arkeologisia todisteita, mutta harvat löydetyt sirpaleet ja kolikot näyttäisivät tukevan Jullianin väitettä.


title: Créteil

text: Ensimmäiset Créteiliin viittaavat kirjalliset lähteet ovat merovingien ajalta, jolloin paikkakunnasta on käytetty nimeä "Vicus Cristolium". Latinankielinen paikannimi viitannee muinaisgallian sanoihin, jotka merkitsevät "harjanteen aukiota". Aikaisemmin nimen uskottiin viittaavan Kristukseen, sillä Créteil käännytettiin kristinuskoon verraten aikaisin, mutta nykyinen historiankirjoitus kyseenalaistaa tuon etymologian. Créteilissä lienee kuitenkin ollut kirkko jo 400-luvulla.


title: Créteil

text: Créteilistä on 1800-luvulta lähtien löydetty useaan otteeseen merovingien sarkofageja ja kolikoita, ja jokirannassa on todistettu olleen rahapaja. Créteilin Saint-Cristophen kirkon kellotorni lienee peräisin 1000-luvulta ja loppuosa kirkosta 1200-luvulta. Kaupungissa on myös 1300-luvulla rakennettu kyyhkyslakka.


title: Créteil

text: Keskiaikainen Créteilin kylä rakennettiin tukevan suojamuurin sisäpuolelle viiden tien risteykseen, ja kaupungistumisen edetessä näitä väyliä mukaillen se sai viisisakaraisen tähden muodon. Kylä hyötyi keskiajalla sijainnistaan tienristeyksessä ja joen rannassa, mikä edisti sen kasvua. Noin vuonna 1390 neliporttisen muurin suojaamassa kylässä on ollut kuutisenkymmentä taloa.


title: Créteil

text: Kylän nimi sai nykyisen muotonsa vuonna 1406, mitä ennen se tunnettiin nimillä "Cristoill" (1278), "Cristeuil", "Cresteul" ja "Creteuil".


title: Créteil

text: Vuosina 1315–1316 kylä kärsi pahasta nälänhädästä, joka johtui huonoista sääoloista. Myös satavuotinen sota (1337–1453) oli Créteilille kohtalokas, kun englantilaiset ja burgundilaiset valloittivat sen ryöstäen ja polttaen sen lähes maan tasalle. Kylä uudelleenrakennettiin ja sinne avattiin sairaala vuonna 1471.


title: Créteil

text: Vuonna 1548 Créteilistä tehtiin osa Pariisin piispan Jean du Bellayn läänitystä. Kylän asukkaat olivat 1500-luvulla lähinnä viinin- ja maanviljelijöitä. Maata Créteilistä omisti tuolloin myös useita pariisilaisia kauppiaita ja virkamiehiä.


title: Créteil

text: Talvi 1614–1615 oli kylälle ankara, ja lumikinokset olivat miestä korkeammat. Mont-Meslyn viinitilat tuhoutuivat ja taloja sortui lumen alle. Fronde-kapinan aikaan vuosina 1648–1652 Créteilin asukkaat evakuoitiin kylästä. Toinen kylälle merkittävä luonnonkatastrofi oli Marnen suuri tulva vuonna 1658. Epäonnisten kyläläisten auttamiseksi kirkko perusti kylään apujärjestön nimeltä "Compagnie de la Charité des pauvres de la paroisse".


title: Créteil

text: Vuonna 1646 kylässä aloitettiin järjestelmällinen kivilouhostoiminta. Vuodesta 1652 Mont-Meslyssä louhittiin kalkkikiveä. Vuonna 1684 taas kaupunkiin avattiin uusi jauhomylly vanhasta alavirtaan.


title: Créteil

text: 1700-luvun alussa pariisilaiset porvarit ryhtyivät rakennuttamaan talojaan Créteiliin, mutta kylä pysyi yhä varsin maaseutumaisena ja sen asukkaista suuri osa oli edelleen viinitilallisia ja maanviljelijöitä. Vuonna 1709, Ludvig XIV:n valtakauden lopulla, koko Ranska kärsi suuresta nälänhädästä kylmän talven johdosta, ja Créteilissä kirjattiin 69 ihmistä kuolleiksi.


title: Créteil

text: Créteilistä tuli kunta Ranskan suuren paikallishallintouudistuksen yhteydessä 14. joulukuuta 1789, ja ensimmäiseksi kunnanjohtajaksi nimitettiin Louis Simon Piot (1746–1822), ammatiltaan lihakauppias.


title: Créteil

text: Vuonna 1805 keisari Napoléonin tuttu, marsalkka Serurier, osti suuren talon Créteilin itäosasta, jota alettiin kutsua "Créteilin linnaksi". Yhdeksän vuotta myöhemmin venäläiset joukot valloittivat Créteilin ja kylä joutui tekemään useita pakkoluovutuksia. Ranskan–Preussin sodan aikana vuonna 1870 puolestaan preussilaiset ryöstivät ja polttivat kylän, ja Mont-Meslyn taistelussa 30. marraskuuta kuoli 179 ihmistä.


title: Créteil

text: 1800-luvun suuria luonnonmullistuksia Créteilissä olivat useat merkittävät Marnen tulvat pitkin vuosisataa sekä hurrikaani, joka repi kirkon katon irti vuonna 1806. Créteilin silta Marnen yli Saint-Maur-des-Fossés'hen valmistui 9. huhtikuuta 1841 ja korvasi vanhan lautan.


title: Créteil

text: Kasvava kaivostoiminta muutti Créteilin väestön koostumusta, ja 1800-luvulla kivilouhoksissa työskentelevien työläisten määrä kasvoi huomattavan suureksi. Kylän talouselämään vaikutti myös vanhan jauhomyllyn muuttaminen puuvillakehräämöksi vuonna 1804 sekä lannoitetehtaan perustaminen vuonna 1851.


title: Créteil

text: Vuosisadan lopussa Créteilin ja Pariisin välille avattiin hevosvetoinen raitiotie.


title: Créteil

text: Ensimmäinen elokuva esitettiin Créteilissä vuonna 1907, ja ensimmäisen maailmansodan aikana elokuvat olivat suosittu viihdyke Créteiliin sijoitetuille sotilaille. Sodan päätyttyä Créteilin viihde-elämä elävöityi entisestään, ja siellä järjestettiin sirkusnäytöksiä, tanssiaisia ja konsertteja. Kylän ylpeys oli kuitenkin elokuvateatteri "Cinéma Regina".


title: Créteil

text: Toisen maailmansodan alkuvaiheessa Saksa valloitti suurimman osan Ranskasta, mukaan lukien Créteilin. Saksalaiset joukot saapuivat Créteiliin 27. elokuuta 1940, ja kylään sijoitettiin 200 saksalaista sotilasta. Amerikkalaisten pommitukset vuonna 1944 tuhosivat suuren osan Créteilistä, muun muassa koulun, sekä vaativat useita siviiliuhreja. 12. elokuuta 1944 vastarintaliike valtasi poliisiaseman ja onnistui vapauttamaan kylän saksalaisista joukoista yhdeksässä päivässä. Amerikkalaiset joukot saapuivat Créteiliin 30. elokuuta. Toinen maailmansota vaati Créteilistä yhteensä 67 siviiliuhria, ja vuosien 1870 ja 1962 välillä créteililäisiä sotilaita Ranskan sotavoimissa kuoli 374.


title: Créteil

text: Sodan jälkeen Créteilin väestönkasvu lähti räjähdysmäiseen kasvuun, ja maaseutumaisuus sai väistyä kaupungistumisen tieltä. Kun Créteilin väkiluku vuonna 1954 oli 13 800, vuonna 1962 se oli jo 30 654. Kun uusi Val-de-Marnen departementti perustettiin 1. tammikuuta 1968, Créteilistä tuli sen pääkaupunki eli prefektuuri.


title: Créteil

text: Kaupungistumisen myötä uusia alueita alettiin asuttaa, ja Mont-Meslyn kaupungistuminen käynnistyi vuonna 1955. Petites-Haiesin alue Mont-Meslyssä valmistui vuonna 1970 ja se voitti Ranskan arkkitehtuurin akatemian palkinnon vuonna 1972. Vuosina 1969–1974 rakennettiin kaupungin ehkä kuuluisimmat maamerkit, "Créteilin kaalit" ("Choux de Créteil"). "Kaaleiksi" kutsutaan Gérard Grandvalin suunnittelemia kymmentä 15-kerroksista pyöreää tornitaloa, jonka Ranskan kulttuuriministeriö on luokitellut kansallisperintökohteiksi.


title: Créteil

text: Prefektuuriksi nimittämisen myötä Créteilin asema hallinnollisena keskuksena vahvistui, ja kaupunkiin perustettiin piispanistuin vuonna 1966 sekä akatemia vuonna 1972. Créteilin yliopisto, "Université de Paris XII - Val-de-Marne", avasi ovensa vuonna 1970, ja sen yhteyteen perustettiin Henri Mondorin yliopistollinen keskussairaala.


title: Créteil

text: Pariisin metro tuli Créteiliin 24. syyskuuta 1973, kun linjalle 8 avattiin "Créteil-l'Échat"'n asema. Seuraavana vuonna linja jatkettiin Créteilin keskustaan ja avattiin kaksi muuta asemaa, "Créteil-Université" ja "Créteil-Préfecture".


title: Créteil

text: Vuonna 2004 Créteil oli väkiluvultaan Ranskan 45. suurin kunta. Kaupungin väestö on yhä kasvussa.


title: Créteil

text: Vuoden 2005 väestönlaskennan mukaan Créteilissä oli vuoden 2004 alussa 36 102 asuntoa (5,1 % enemmän kuin vuonna 1999), joissa asui 34 511 kotitaloutta (9,4 % enemmän kuin 1999). Näistä asunnoista 91 % oli kerrostaloasuntoja (90 % vuonna 1999), ja vuokralla asui 61 % talouksista (64 % vuonna 1999). Talouksista 71 prosentilla oli käytössään auto (73 % vuonna 1999).


title: Créteil

text: Créteilin jokirannassa on ollut merovingien ajasta lähtien rahapajoja, mutta historiallisesti maatalous on ollut tärkein taloudellisen toiminnan muoto nykyisen kaupungin alueella. Kehräämöjä alettiin perustaa 1800-luvulla, ja kivilouhosten toiminta oli vilkkaimmillaan 1820-luvulta alkaen.


title: Créteil

text: Nykyisin Créteilissä toimii noin neljä tuhatta yritystä, ja monella ranskalaisella suuryrityksellä on kaupungissa pääkonttori. Liikevaihdoltaan suurimmat Créteilissä pääkonttoriaan pitävät yritykset vuonna 2003 olivat Système U, Phoenix Pharma, Valeo ja Pernod Ricard. Kaupungissa on yhteensä noin 48 000 työpaikkaa, joista puolet julkisella sektorilla. Kaupungin työttömyysaste vuonna 2004 oli 8,6 %, kun se Ranskassa on keskimäärin 9,9 %.


title: Créteil

text: Myös turismi on Créteilille tärkeä elinkeino. Kaupungissa on viisi hotellia, ja se on voittanut kansallisen "vihreiden kaupunkien" palkinnon puistojensa ja istutustensa ansiosta.


title: Créteil

text: Créteil on toiminut Val-de-Marnen departementin prefektuurina (pääkaupunkina) siitä lähtien, kun departementin perustava asetus annettiin 25. helmikuuta 1965. Itse departementti kuitenkin syntyi vasta vuoden 1968 alusta. Prefektuurirakennus rakennettiin vuosina 1968–1971.


title: Créteil

text: Créteilissä toimii akatemia eli Ranskan opetusministeriön paikallishallintoyksikkö, jonka toiminta-alueeseen kuuluvat Val-de-Marnen lisäksi Seine-et-Marnen ja Seine-Saint-Denis'n departementit. Akatemia on Ranskan toiseksi suurin, ja sen piirissä on noin 950 000 oppilasta ja opiskelijaa, 65 000 opettajaa sekä 3 300 oppilaitosta.


title: Créteil

text: Kaupungissa on lisäksi merkittävien siviilioikeudellisten asioiden tuomioistuin ("tribunal de grande instance") sekä kauppatuomioistuin ("tribunal de commerce").


title: Créteil

text: Créteil jakautuu kolmeen kantoniin (Créteil-Nord, Créteil-Ouest ja Créteil-Sud).


title: Créteil

text: Créteilin kaupunginvaltuustoon kuuluu 53 jäsentä, joista suurin osa edustaa vasemmistopuolueita. Edellisissä kunnallisvaaleissa vuonna 2001 eniten ääniä sai pormestari Laurent Cathalan johtama vaaliliitto "Créteil avance sûrement - Le progrès partagé", johon kuuluivat Cathalan edustaman sosialistipuolueen ("Parti socialiste") lisäksi Ranskan kommunistinen puolue ("Parti communiste français") ja vihreät ("les Verts"). Vaaliliitto sai yhteensä 53,14 % annetuista äänistä. Toiseksi eniten ääniä, 28,45 %, sai oikeistolaisen UMP:n ja kristillisdemokraattisen UDF:n "Oxygène pour Créteil" -vaaliliitto.


title: Créteil

text: Jalkapallojoukkue US Créteil-Lusitanos pelaa Ranskan toiseksi korkeimmalla sarjatasolla Ligue 2:ssa.


title: Pilar Primo de Rivera

text: Pilar Primo de Rivera y Sáenz de Heredia (s. 1907, 1910 tai 1912 – 17. maaliskuuta 1991) oli Espanjaa vuodet 1923–1930 diktaattorina hallinneen Miguel Primo de Riveran tytär, José Antonio Primo de Riveran sisko ja Falange Españolan naisjärjestön perustaja.


title: Pilar Primo de Rivera

text: Pilar Primo de Rivera osallistui neljän muun naisen kanssa Falangen perustamiskokoukseen vuonna 1933, mutta hänen veljensä ei huolinut naisia jäseniksi. Niinpä naiset perustivat sisarjärjestö Seccio Feminina, SF, vuonna 1934. Järjestön huippuaikoina, sisällissodan päättyessä, siinä oli 600 000 jäsentä.


title: La rondine

text: La rondine (Pääskynen) on italialainen ooppera, joka on monella tavalla poikkeuksellinen Giacomo Puccinin tuotannossa.


title: La rondine

text: Lokakuussa 1913 Puccini vieraili Wienin Karltheaterissa. Teatterin johtajat Heinrich Berté ja Siegmund Eibenschütz tarjosivat 200 000 Itävallan kruunua, mikäli Puccini säveltäisi operetin Karltheaterille. Teoksen maailman ensi-ilta olisi saksankielisenä Karltheaterissa. Alkuperäisen tekstin kirjoittivat Alfred Maria Willner ja Heinz Reichert. Saatuaan sen nähdäkseen Puccini ilmoitti 14. joulukuuta 1913 ettei sävellä operettia: "Io ne faccio un’opera comica. Opera comica si, operetta no."


title: La rondine

text: La Rondine on ainoa ooppera, jonka on tuottanut Casa Sonzogno. Se on myös ainoa teos Puccinin uralla, jossa hän teki sopimuksen ennen kuin tiesi millainen oopperan tarina olisi. Puccini allekirjoitti sopimuksen 18. huhtikuuta 1914 ja teoksen nimeksi tulisi La rondine.


title: La rondine

text: Libretistiksi Puccini valitsi Giuseppe Adamin.


title: La rondine

text: Jouluun 1914 mennessä oli Puccini oli jo saanut sävellettyä jo kaksi näytöstä. Ensimmäinen maailmansota vaikeutti Puccinin sopimusta. Toukokuussa 1915 Italia julisti sodan Itävalta-Unkarille. Sävellystyö oli keskeytyksissä syyskuuhun 1915. Syyskuussa Puccini tapasi Heinrich Bertén Interlakenissa. Neuvottelut eivät johtaneet alkuperäisen sopimuksen muutokseen. Puccinille jäi oikeus ensi-iltaan sodan jälkeen. Puccini kirjoitti 22. huhtikuuta 1916 Giuseppe Adamille että La rondine on "finitissima!"


title: La rondine

text: Giulio Ricordin kuoltua kustantajana jatkoi hänen poikansa Tito. Tito Ricordi ei ollut valmis hyväksymään oopperaa, koska sopimuksessa oli liikaa rajoitteita. Giacomo Puccini tarjosi oopperaa Lorenzo Sonzognolle ja joulukuussa 1916 solmittiin kustannussopimus. Sonzognon sopimuksen myötä Puccini sai oopperansa ensi-illan aikaisemmaksi. La rondinen kantaesitys sovittiin Monte Carloon 27. maaliskuuta 1917.


title: La rondine

text: Kantaesityksessä 27. maaliskuuta 1917 kapellimestarina oli Gino Marinuzzi. Magda de Civryn osan lauloi Gilda Dalla Rizza, Lisetten Ines Maria Ferraris, Ruggeron Tito Schipa, Prunierin Francesco Dominici ja Rambaldon Gustave Huberdeauon.


title: La rondine

text: Arvostelut olivat suotuisia ja Puccini uskoi teoksen osoittautuvan elinkelpoiseksi niin kauan kuin se voitiin toteuttaa suotuisissa olosuhteissa. Sen jälkeen teos esitettiin nopeasti Buenos Airesin Teatro Colónissa ja sen jälkeen Bolognassa. Milanon ensi-ilta 7. lokakuuta 1917 oli Teatro Dal Vermessa.


title: La rondine

text: Milanon esityksen jälkeen Puccini alkoi miettiä teoksensa uudistamista. Kesällä 1918 Prunier muutettiin tenoriksi ja Lisetten tessituraa nostettiin, Rambaldon roolia vahvistettiin ja Ruggeron luonnekuvaa hieman tasoitettiin. Muutokset tehtiin I ja II näytöksiin.


title: La rondine

text: Elokuussa 1918 lisättiin tenorille "romanza" ensimmäiseen näytökseen. Elokuussa 1919 kolmas näytös koki muutoksen. Uudistetussa lopussa Lisette-Prunier kohtausta oli lyhennetty melkein kaksikolmasosaa. Toista versiota kirjoitettiin heinä-elokuussa 1918 ja elokuussa 1919. Se esitettiin Palermossa huhtikuussa 1920 ja myöhemmin saksankielisenä Wienissä


title: La rondine

text: Kolmas versio tehtiin joulukuussa 1920. Siinä jälleen muutettiin kolmatta näytöstä ja lisättiin Rambaldo loppukohtaukseen. Tämä musiikki on kuitenkin säilynyt vain pianosovituksena.(Milanon pommitukset 1944).


title: La rondine

text: Wienissä Volkstheaterissa oli La rondinen saksankielisen version ensi-ilta 9. lokakuuta 1920.


title: La rondine

text:
Suomen ensiesitys oli Suomen Kansallisoopperassa 18. tammikuuta 2002.Rambaldon ystäviä:
Magdan ystäviä:
Grisettejä: Pariisi ja Ranskan riviera Nizzan lähellä Ranskan toisen keisarikunnan aikaan.


title: La rondine

text: Kesto: I näytös kestää 41 minuuttia, II näytös 28 minuuttia ja III näytös 33 minuuttia. Yhteiskesto on noin 1 tunti ja 40 minuuttia.


title: La rondine

text: La rondine 27. maaliskuuta 1917 Théâtre du Casino, Monte Carlo


title: La rondine

text: Kapellimestari Gino Marinuzzi


title: La rondine

text: Magda ja Rambaldo viihdyttävät vieraitaan ylellisesti kalustetussa huoneistossa Pariisissa. Prunier vakuuttaa kaikkien haluavan romanttista rakkautta. Todistaakseen sanansa, hän laulaa tarinan Dorettasta ja säestää itseään pianolla. Toinen säkeistö puuttuu ja Magda kertoo tarinan lopun aariassaan Chi il bel sogno di Doretta. (Kuka tuntee Dorettan ihanan unen). Rambaldo ojentaa Magdalle kaulakorun. Magda kertoo tarinan nuoruudestaan Ore dolce e divine di lieta baraonda (Unohtumatomat ja taivaalliset hetket) ja toteaa haluavansa kokea saman uudestaan. Hän kertoo karanneensa tätinsä luota ja menneensä Bullieriin etsimään seikkailua. Siellä hän tapasi unohtumattoman miehen, joka tilasi heille oluet sekä maksoi ne 20 soun setelillä sanoen tarjoilijalle: Pitäkää loput. Magda katsoi miestä syvälle silmiin, mutta ei koskaan saanut selville miehen nimeä ja pakeni paikalta.


title: La rondine

text: Ruggero ohjataan sisään. Rambaldo tervehtii ja lukee Ruggeron isän kirjeen. Samalla hetkellä Prunier ennustaa Magdalle kädestä. Magda on kuin pääskynen, joka muuttaa meren taakse kohti aurinkoa ja kohti rakkautta.


title: La rondine

text: Ruggero on ensimmäistä kertaa Pariisissa. Neuvonpidon jälkeen Lisette suosittelee, että ensimmäistä iltaa Pariisissa tulisi juhlia Bullierilla.


title: La rondine

text: Vieraat poistuvat ja Magda vetäytyy huoneeseensa pukeutuakseen grisetiksi ja lähteäkseen Bullierille. Lisette saa vapaaillan ja pukeutuu emännöitsijänsä vaatteisiin luullen Magdan jäävän kotiin. Lisette ja Prunier poistuvat hienon rakkausdueton jälkeen. Asunnon tyhjennyttyä Magda tulee huoneestaan ja lähtee Bullierille.


title: La rondine

text: Chez Bullierilla on taiteilijoita, grisettejä, kukkaistyttöjä, juomasakkeja, kanta-asiakkaita, opiskelijoita ym. kansaa. Ruggero istuu yksin pöydässä. Hän on hämmentynyt melusta ja ilosta ympärillään. Opiskelijat saattavat Magdan Ruggeron pöytään ja Ruggero kutsuu Magdan tanssiin. Valssin jälkeen pariskunta istuutuu pöytäänsä. Ruggero tilaa kaksi olutta. Magda elää unelmaansa ja pyytää Ruggeroa maksamaan 20 soun setelillä ja sanomalla tarjoilijalle: Pitäkää loput. Ruggero kysyy tytön nimeä. Magda vastaa: ”Paulette” ja kirjoittaa nimen marmoriseen pöydän kanteen. Ruggero kirjoittaa nimensä Pauletten nimen alle ja sanoo Pauleten olevan kaiverrettuna hänen sydämeensä. Prunier ja Lisette ovat myös saapuneet ravintolaan. Ruggeron ja Magdan suudeltua Prunier ja Lisette istuutuvat pöytään. Ruggero nostaa maljan: Bevo al tuo fresco sorriso (Nostan maljan raikkaalle hymyllesi) aloittaen rakkauskvartetin, jota kuoro tukee.


title: La rondine

text: Rambaldon tullessa ravintolaan Magda Prunierin viemään Ruggeron pois. Rambaldo tulee Magdan luo ja vaatii selitystä. Magda sanoo löytäneensä rakkauden ja hänen suhteensa Rambaldoon on loppu. Rambaldo poistuu ja Ruggero palaa takaisin. Rakastavaiset lähtevät ravintolasta syvästi rakastuneina.


title: La rondine

text: Näytös tapahtuu huvilassa lähellä Nizzaa. Magda ja Ruggero ovt rakkautensa ympäröimänä. Ruggero kertoo Magdalle kirjoittaneensa perheelleen kysyen lupaa saada avioitua Magdan kanssa. Magdaa repii epätoivo, hän päättää olla kertomatta mitään menneisyydestään.


title: La rondine

text: Magda toivottaa Lisetten ja Prunierin tervetulleiksi. Liusette on esiintynyt teatterissa, esitys oli ollut fiasko. Prunier kertoo Rambaldon odottavan Magdaa takaisin.


title: La rondine

text: Ruggero palaa äitinsä kirjeen kanssa. Magda lukee Ruggeron äidin toiveen, että hänen poikansa olisi valinnut hyveellisen naisen. Kirje on järkytys Magdalle. Hän kertoo menneisyytensä mykistyneelle Ruggerolle. Magda voi olla Ruggeron rakastajatar, mutta hän ei voi koskaan kohdata Ruggeron äitiä morsiamena. Ruggero vastustaa ja pyytää Magdaa jäämään. Magda on päätöksessään järkähtämätön vaikka se viiltää häntä syvältä. Ruggero lysähtää maahan ja Magda poistuu.


title: La rondine

text: La rondinen libretto italiaksi ja suomeksi


title: Paimentaminen

text: Paimentamisella tarkoitetaan karjan laiduntamista aidattomalla alueella tai sellaisessa paikassa, missä karjan karkaamisen luvattomaan paikkaan, loukkaantumisen tai petojen ruoaksi joutumisen riski on suuri.


title: Paimentaminen

text: Paimentaminen oli aiemmin yleistä, ja sitä varten varten oli olemassa henkilö, paimen, joka koko ajan oli karjan mukana. Karjan paimentamisen tarve oli suuri, koska talojen maat sijaitsivat usein hajallaan ja taloon saattoi kuulua laajat alueet joutomaita ja niittyjä, joilta karjalle saatiin kesällä ruokaa paimentamalla karjaa niillä. Maita ei niiden laajuuden vuoksi kannattanut aidata. Kun tällaiset laidunmaat sijaitsivat kaukana talosta, saatettiin näille maille rakentaa niin sanottu karjamaja, jossa oli karjalle jopa navetta ja ihmisille pieni tupa asuttavaksi.


title: Paimentaminen

text: Karjan paimentamisesta vastasivat taloissa usein naiset ja lapset sekä vanhempi väki. "Paimenpojaksi" sanotaan vieläkin sähkölaitetta, joka kehittää sähköiseen karja-aitaan pulssivirran (sähköpaimen). Paimenet liikkuivat yleensä jalan karjan mukana.


title: Paimentaminen

text: Lehmiä ja lampaita paimennettiin. Kaikkiruokaisia sikoja, jotka eivät saa pääasiallista ravintoaan laidunkasveista, ei yleensä paimennettu, vaan ne pidettiin aitauksessa.


title: Paimentaminen

text: Maalaistalojen kotilaitumilla, jotka sijaitsivat useimmiten hyvin kasvavilla pelloilla, oli yleensä riu'uista tai piikkilangasta tehty aita, jolloin kenenkään ei tarvinnut jatkuvasti huolehtia, että karja pysyi omalla maalla.


title: Paimentaminen

text: Amerikkalaista paimenta kutsuttiin cowboyksi ja hän liikkui useimmiten ratsun kanssa, koska maasto oli esimerkiksi Texasissa yleensä puutonta ja karjalaumat suuria. Vieläkin maailman köyhimmissä ja vuoristoisissa maissa paimennetaan karjaa.


title: Paimentaminen

text: Etenkin vuoristoseuduilla käytetään apuna paimenkoiria.


title: Kusti Manninen

text: Kusti Manninen (s. 28. marraskuuta 1976 Mäntsälä) on suomalainen musiikkivideo-ohjaaja. Kusti Mannisen äiti on kirjailija Kirsti Manninen ja hänellä on neljä sisarusta, joista tunnetuimpia ovat kirjailija-käsikirjoittaja Katri Manninen ja Beats and Stylesin Dj Control eli Jaakko Manninen.


title: Kusti Manninen

text: Manninen on ohjannut yli 100 musiikkivideota ja onkin yksi Suomen tuotteliaimmista musiikkivideo-ohjaajista. Manninen on palkittu muun muassa Oulun musiikkivideofestivaaleilla kunniamaininnalla Fintelligens-yhtyeen "En vaihtais päivääkään" -videosta ja pronssisella Muuvi-palkinnolla Beats and Stylesin "Fire"-videosta. Lisäksi Kustin yhdessä veljensä Jaakon kanssa ohjaama Technicolourin "Someday" palkittiin toiseksi parhaana suomalaisena musiikkivideona Ylen Musiikki-TV:n äänestyksessä. Vuoden 2009 Muuvi-kilpailussa Happoradion Che Guevara-video palkittiin hopeisella Muuvilla.


title: Kusti Manninen

text: Kusti Manninen omistaa veljensä Jaakon kanssa Tunne Productions Oy:n, joka tuottaa musiikkivideoiden lisäksi muun muassa musiikkia, mainoksia ja tv-ohjelmia.


title: Kusti Manninen

text: Kusti Manninen harrastaa motocrossia ja johtaakin veljensä Sepon kanssa Manninen Bros Honda junior-motocross tiimiä, jonka tärkeimpänä tavoitteena on auttaa Suomalaisia motocross-junioreita maailmalle.


title: Mohamed Fofana

text: Mohamed Fofana (s. 21. lokakuuta 1985) on guinealainen jalkapalloilija. Hän edusti viimeksi Kakkosessa pelannutta FC Viikinkejä.


title: Mohamed Fofana

text: Fofana muutti Pariisiin vuonna 2001 ja sieltä myöhemmin Englantiin, jossa hän edusti Oxford Unitedia kolmen vuoden ajan. MYPAn kanssa Fofana teki sopimuksen elokuussa 2006. Lisäksi hän pelasi Veikkausliigassa FC Lahden joukkueessa kaudet 2009–2010. Yhteensä Fofanalle kertyi 88 liigaottelua, joissa hän teki 7 maalia.


title: Mohamed Fofana

text: Kaudeksi 2011 hän siirtyi Ykkösessä pelaavaan FC PoPaan ja sieltä jo kesäkuun alussa Kakkosen B-lohkon Lohjan Palloon loppukauden mittaisella sopimuksella. Lohjalta hän siirtyi vuonna 2012 Atlantikseen, jossa hän pelasi 2 kautta. Kaudeksi 2014 Fofana siirtyi Ykkösen PK-35:een, jossa keskikenttäpelaaja pelasi ainoastaan 2 ottelua.


title: Mohamed Fofana

text: Viimeisin seura Fofanalla oli Kakkosessa pelaava FC Viikingit. Viikingeissä Fofana pelasi kausina 2015–2016 yhteensä 36 ottelua, joissa hän teki 8 maalia.


title: Mohamed Fofana

text: Vuonna 2007 Fofana pelasi myös Guinean olympiajoukkueessa.


title: Määrällinen tutkimus

text: Määrällinen tutkimus eli kvantitatiivinen tutkimus tarkoittaa tutkimusta, jossa käytetään täsmällisiä ja laskennallisia, ihmistieteissä usein tilastollisia menetelmiä. Termiä käytetään yleensä ihmistieteiden kuten yhteiskuntatieteiden ja kasvatustieteen yhteydessä, mutta laajasti ottaen se voi tarkoittaa myös luonnontieteellistä tutkimusta. Määrällinen tutkimus on laadullisten tutkijoiden suosima käsite alueelle, joka vanhastaan on tunnettu nimellä tilastollinen tutkimus.


title: Määrällinen tutkimus

text: Esimerkiksi sosiologian tutkimuskohteena ovat ihmisten muodostamat yhteisöt sekä ihmisyhteisöjen toiminnasta seuraavat ilmiöt. Määrällisessä tutkimuksessa tutkija pyrkii keräämään itselleen empiiristä havaintoaineistoa. Havaintoaineistoa tarkastelemalla tutkija pyrkii ymmärtämään jotakin yhteiskunnallista ilmiötä. Havaintoaineistoa tarkastelemalla tutkija pyrkii tekemään yleistyksiä keräämästään havaintoaineistosta.


title: Määrällinen tutkimus

text: Määrällisen tutkimuksen havaintoaineiston keruumenetelmiä voivat olla esimerkiksi haastattelu tai kirjekysely. Määrällinen tutkimusmenetelmä sopii suuria ihmisryhmiä kartoittaviin tutkimuksiin. Sen avulla ei saada yksittäistapauksista kattavaa tietoa. Määrällisessä tutkimuksessa käytetään usein tilastollisia malleja.


title: Määrällinen tutkimus

text: Laadullinen tutkimus kehittää muutaman yksittäistapauksen perusteella hypoteeseja (valistuneita arvauksia) muista tapauksista ("yleisestä"). Näiden hypoteesien todistaminen oikeaksi tai vääräksi vaatii määrällisiä menetelmiä.


title: Määrällinen tutkimus

text: Sosiaalitieteiden professori Pertti Tötön mukaan laadullinen tutkimus ei pysty vastaamaan kysymykseen miksi: syy-seuraus-suhteen todentamiseen tarvitaan aina tietoa ilmiöiden korrelaatiosta, ja sitä taas ei voi todeta ilman määrällistä tutkimusta. Niinpä jos määrälliset metodit unohdetaan, Tötön mukaan samalla hylätään kaikki varsinaisia "syitä" koskevat kysymykset. Kausaalisen selittämisen lisäksi määrällinen tutkimus tekee mahdolliseksi tilastollisen selittämisen ja tilastollisen kuvailun. Nämä kolme aluetta yhdessä kattavat valtaosan koko tieteellisen tutkimuksen kentästä.


title: Liikennevakuutuskeskus

text: Liikennevakuutuskeskus (, ), lyhennettynä LVK, on Suomessa toimivien liikennevakuutusyhtiöiden yhteistoimintaelin. Vakuutusyhtiöillä on lakisääteinen velvollisuus olla LVK:n jäsen. LVK:n tehtäviin kuuluu vakuutusyhtiöiden yhteinen liikennevakuutustoiminta, liikennevahinkojen ehkäisytyö ja liikenneturvallisuustyö sekä liikennevakuutukseen liittyvä kansainvälinen yhteistoiminta.


title: Liikennevakuutuskeskus

text: Liikennevakuutuskeskus hoitaa tuntemattomien, vakuuttamattomien, ulkomaisten ja siirtovakuutettujen ajoneuvojen aiheuttamat vahingot. Lisäksi Liikennevakuutuskeskus korvaa poronomistajille moottoriajoneuvojen aiheuttamat porovahingot.


title: Liikennevakuutuskeskus

text: Liikennevakuutuslain mukaan jokaisella moottoriajoneuvolla tulee olla liikennevakuutus. Mikäli vakuutusta ei ole otettu, perii LVK vakuutusmaksun sijasta hyvikemaksun eli laiminlyöntimaksun. Tämä maksu on käytännössä 2–10-kertainen normaaliin vakuutusmaksuun verrattuna. Vastaavasti LVK huolehtii vakuuttamattoman ajoneuvon aiheuttamien liikennevahinkojen korvaamisesta.


title: Liikennevakuutuskeskus

text: Liikennevakuutuskeskus hoitaa myös eräiden sellaisten ajoneuvojen vakuuttamisen, joiden vakuutusten hoito ei kuulu millekään vakuutusyhtiölle. Liikennevakuutuskeskus myöntää Suomen liikennevakuutuksen sellaisille ajoneuvoille, joilla ei ole Suomessa voimassa olevaa vakuutusta (rajavakuutus). Tällaisia ajoneuvoja ovat Suomeen tulevat ETA-alueen ulkopuoliset ajoneuvot. Vakuutus myönnetään ajoneuvon tullessa Suomeen ETA-alueen ulkopuolelta, yleensä Venäjältä. Siirtovakuutuksia myöntävät myös katsastustoimipaikat ja tullit.


title: Liikennevakuutuskeskus

text: Liikennevakuutuskeskus vastaa "lakisääteisten liikenneonnettomuuksien tutkijalautakuntien" toiminnasta. Tutkijalautakunnat selvittävät kaikki kuolemaan johtaneet tieliikenneonnettomuudet. LVK julkaisee onnettomuustutkinnassa saaduista tiedoista raportteja ja tutkimuksia ja laatii tilaston vakuutusyhtiöiden korvaamista liikennevahingoista. Tilasto on saanut julkista huomiota automerkkikohtaisten vahinkotietojen vuoksi.


title: Liikennevakuutuskeskus

text: Liikennevakuutuskeskuksen yhteydessä toimii "Vakuutusyhtiöiden liikenneturvallisuustoimikunta", joka edustaa vakuutusalaa valtakunnallisesti ja kansainvälisesti liikenneturvallisuusasioissa.


title: Liikennevakuutuskeskus

text: LVK on alusta alkaen toiminut vihreä kortti -yleissopimuksen Suomen edustajana. Vihreä kortti on kansainvälinen todistus liikennevakuutuksen voimassaolosta. Useimmat Euroopan ja Pohjois-Afrikan maat ovat sopineet, että kortti on riittävä osoitus liikennevakuutuksen voimassaolosta ajoneuvon kotimaassa eikä ajoneuvolle tarvitse ottaa vakuutusta matkan aikana.


title: Liikennevakuutuskeskus

text: Euroopan unionin neljännen liikennevakuutusdirektiivin mukaan ETA-alueella toimivilla liikennevakuutusyhtiöillä on oltava jokaisessa ETA-maassa korvausedustaja, jolle vahingon kärsinyt voi esittää korvausvaatimuksensa. Joka maassa on kansallinen tietokeskus, josta saa korvausedustajia koskevat tiedot. Suomessa Liikennevakuutuskeskus on tällainen kansallinen tietokeskus. Lisäksi LVK toimii korvausedustajana ellei varsinaista edustajaa ole.


title: Aba (Nigeria)

text: Aba on yli miljoonan asukkaan teollisuus- ja kauppakaupunki Nigerian eteläosissa. Kaupunki tunnetaan myös rikkaasta käsityökulttuuristaan.


title: Aba (Nigeria)

text: Aba sijaitsee Aba-joen länsirannalla useiden maanteiden risteyksessä, Se oli sademetsäalueen igbojen perinteinen kauppapaikka, johon britit perustivat sotilastukilkohdan 1901 ja rautatien 1915. Sieltä alettiin kuljettaa maataloustuotteita, etenkin palmuöljyä ja palmunytimiä.


title: Abaco

text: Abaco on Bahamasaariin kuuluva kaksiosainen saari, jonka muodostavat "Great Abaco" ja "Little Abaco". Saarten yhteispinta-ala on 1 681 km² ja asukasluku noin 16 700 asukasta.


title: Aberystwyth

text: Aberystwyth on kylpylä- ja yliopistokaupunki Cardiganinlahden rannalla Walesissa. Vuonna 2011 kaupungin asukasluku oli noin 13 000. Kaupungin nimi on kymriä ja tarkoittaa Ystwythjoen suuta, vaikka oikeastaan kaupungin läpi virtaa Rheidol, johon Ystwyth yhtyy keskustan eteläpuolella juuri ennen merta.


title: Aberystwyth

text: Aberystwythin yliopiston lisäksi kaupungissa sijaitsee Walesin kansalliskirjasto ja Ceredigion Museum.


title: Aberystwyth

text: Kaupungin keskustassa on Edvard I:n Walesin-valloituksen jälkeen 1200-luvun lopulla rakennetun Aberystwythin linnan rauniot. Nimensä se on perinyt hiukan etelämmäs 1100-luvun alulla rakennetulta varhaisemmalta linnalta. Parlamentaristit hävittivät Aberystwythin linnan Englannin sisällissodan yhteydessä 1600-luvun puolivälissä.


title: Oppi ja liitot

text: Oppi ja liitot (), joka aikaisemmin tunnettiin yleisesti nimellä Opin ja liittojen kirja, on eräs mormonismin pyhistä kirjoituksista. Kirjasta on useita versioita, joita eri mormoniyhteisöt ovat julkaisseet. Kirja sisältää Jumalan Myöhempien aikojen pyhien Jeesuksen Kristuksen kirkon johtajilla antamia ilmoituksia, jotka koskevat kirkon rakennetta ja oppia, evankeliumin liittoja ja siunauksia sekä yksityishenkilöille annettuja kehotuksia, rohkaisun ja neuvon sekä varoituksen sanoja sekä tulevaisuutta.


title: Oppi ja liitot

text: Opin ja liittojen ensimmäisen versio julkaistiin vuonna 1835. Sitä ennen kirkossa oli käytetty vuonna 1833 julkaistua teosta nimeltä "Käskyjen kirja" (engl. Book of Commandments), joka sisälsi 65 kirkon alkuajan ilmoitusta, jotka profeetta Joseph Smith ja Oliver Cowdery kertoivat saaneensa jumalalta. Kiihtynyt väkijoukko kuitenkin tuhosi kirjapainon, jossa teosta painettiin, sekä painolaatat, ennen kuin montakaan versiota oli ehditty painaa. Käskyjen kirjasta säilyi kuitenkin koko joukko jo painettuja arkkeja, joista sidottiin myöhemmin muutama kappale Käskyjen kirjaa. Käskyjen kirjan alkuperäisversio on hyvin harvinainen, mutta teoksesta on otettu uusintapainoksia The Church of Christ (Temple Lot) -kirkossa, joka pitää Käskyjen kirjaa pyhänä kirjoituksena.


title: Oppi ja liitot

text: Syyskuun 24. päivänä 1835 Myöhempien aikojen pyhien Jeesuksen Kristuksen kirkon yleiskonferenssi asetti toimituskomitean toimittamaan Käskyjen kirjasta uuden, ajantasaistetun version. Komiteaan kutsuttiin kirkon profeetta ja ilmestyksensaaja Joseph Smith, Oliver Cowdery, Sidney Rigdon sekä Frederick G. Williams. Komitea aloitti Käskyjen kirjan ilmoitusten muokkaus- ja uudistustyön. Se päätti jakaa kirjan kahteen osaan, "oppiin" ja "liittoihin". "Oppi"-osio sisälsi kuusi "Luentoa uskosta" (engl. Lectures on Faith), jotka oli pidetty kirkon alkuaikojen "Profeettojen koulussa". Nämä käsittelivät tärkeitä opillisia kysymyksiä, kuten Jumalan olemusta ja uskon sekä tekojen suhdetta. "Liitot"-osioon otettiin 103 ilmoitusta, jotka käsittelivät kirkon rakennetta ja sen oppeja. Ilmoitukset numeroitiin. Koska numero 66 annettiin vahingossa kahteen kertaan, sisälsi lopullinen versio vain 102 lukua.


title: Oppi ja liitot

text: Komitea sai työnsä päätökseen 17. helmikuuta 1835. Se ilmaisi lopputuloksen edustavan kirkon uskoa ja periaatteita. Teos esiteltiin kirkon yleiskonferenssille 17. elokuuta 1835. Vaikka suurin osa edustajista ei tuntenut teoksen tekstiä, he todistivat, että julkaisua varten kootut ilmoitukset olivat todet, koska Pyhä Henki oli asian heille ilmoittanut. Konferenssi hyväksyi teokseen kootut ilmoitukset yksimielisesti Myöhempien aikojen pyhien Jeesuksen Kristuksen kirkon opiksi ja liitoiksi sekä määräsi teoksen julkaistavaksi. Teos julkaistiin vielä samana vuonna nimellä "Doctrine and Covenants of the Church of the Latter Day Saints: Carefully Selected from the Revelations of God" ("Myöhempien aikojen pyhien Jeesuksen Kristuksen kirkon oppi ja liitot: valittu huolellisesti Jumalan ilmoituksista").


title: Oppi ja liitot

text: Osa kirkon jäsenistä epäili yksittäisten ilmoitusten tarkan sanamuodon luotettavuutta. Joseph Smith haastoi epäilijöitä ottamaan vaikkapa kaikkein vähäisimmän Käskyjen kirjan ilmoituksen ja sitten valitsemaan keskuudestaan kaikkein viisaimman, jonka tulisi kirjoittaa tämän vertaisen (Oppi ja liitot 67:6-7). Epäilijät valitsivat William E. McLellinin, jota pidettiin kyvykkäänä miehenä, mutta hän ei kyennyt tuottamaan kilpailevaa ilmoitusta ("History of the Church", 1:226).


title: Oppi ja liitot

text: Myöhempien aikojen pyhien Jeesuksen Kristuksen kirkko laskee Opin ja liitot yhdeksi pyhistä kirjoituksista yhdessä Raamatun, Mormonin kirjan ja Kallisarvoisen helmen kanssa. Nykyisin käytössä olevassa versiossa on 138 lukua ja kaksi virallista julistusta. Nämä jakautuvat seuraavasti:Vuoden 1844 versio lisäsi kahdeksan uutta ilmoitusta vuoden 1835 versioon. Nykyisessä versiossa nämä ovat numeroiltaan 103, 105, 112, 119, 124, 127, 128 ja 135. Vuoden 1876 versio lisäsi 26 ilmoitusta, joita ei ollut aikaisemmissa versioissa. Nykyään nämä ovat luvut 2, 13, 77, 85, 108-111, 113-118, 120-123. 125. 126. 129-132 ja 136. Lisäksi tämä versio järjesti luvut uudelleen summittaiseen aikajärjestykseen aikaisemman aiheenmukaisen järjestyksen sijasta ja jakoi ilmestykset jakeisiin.


title: Oppi ja liitot

text: Vuosien 1882 ja 1883 versiot sisälsivät kaksi profeetta John Taylorin saamaa ilmoitusta pappeuden järjestyksestä. Ne selkiinnyttivät pappeuden, varsinkin seitsenkymmenten, roolia, ja edellyttivät korkeiden pappeuden haltijoiden elävän moniavioisissa liitoissa, mikäli he halusivat säilyttää virkansa. Kirkon luovuttua moniavioisuuden harjoittamisesta vuonna 1890 nämä luvut poistettiin myöhemmistä painoksista.


title: Oppi ja liitot

text: Vuonna 1981 Oppiin ja liittoihin lisättiin luvut 137 ja 138. Edellinen oli profeetta Joseph Smithin 21. tammikuuta 1836 tuolloisen Kirtlandin temppelissä suoritetun endaumenttitoimituksen yhteydessä saama näky, jonka mukaan lapsena kuolleet pelastuvat kirkkauden korkeimpaan asteeseen, korotukseen. Jälkimmäinen luku on profeetta Joseph F. Smithin 3. lokakuuta 1918 saama näky Kristuksen käynnistä henkimaailmassa ja kuolleiden lunastuksesta. Nämä ovat viimeiset MAP-kirkon versioon lisätyt ilmoitukset.


title: Oppi ja liitot

text: Vuonna 1921 teoksesta poistettiin "Luennot uskosta". Virallisesti selitettiin, etteivät ne koskaan olleet olleetkaan osa kanonista Oppi ja liitot -teosta eikä niiden teologia näin ollen sitonut kirkkoa.


title: Oppi ja liitot

text: Kristuksen yhteisö (engl. Community of Christ), joka aikaisemmin tunnettiin nimellä Reorganisoitu Myöhempien aikojen pyhien Jeesuksen Kristuksen kirkko, julkaisi ensimmäisen oman versionsa Opista ja liitoista vuonna 1864. Se perustui vuoden 1844 editioon. Vuonna 1878 yhteisön yleiskokous päätti, että kirkon profeetan Joseph Smith III:n saamat ilmoitukset olivat samanarvoisia Joseph Smithin saamien ilmoitusten kanssa ja että ne piti näin ollen liittää osaksi Oppia ja liittoja. Tämän jälkeen Kristuksen yhteisö on liittänyt johtajiensa saamat ilmoitukset osaksi Opin ja liittojen kirjaa, joka täten alati kasvaa.


title: Oppi ja liitot

text: Kristuksen yhteisön nykyään käyttämässä versiossa on 163 lukua, jotka jakautuvat seuraavasti:Kristuksen yhteisö poisti "luennot uskosta" jo vuonna 1897. Vuoden 1970 yleiskokous totesi vuosien 1835 ja 1844 versioiden välillä teokseen liitetyn useita ilmoituksia ilman kirkon yleiskonferenssin hyväksyntää. Se poisti kirjasta luvut 107, 109, 110, 113 ja 123 ja liitti ne kirjaan eräänlaiseksi historialliseksi liitteeksi. Vuoden 1990 yleiskokous poisti tämän kokonaan. Lisäksi Kristuksen yhteisön käyttämässä versiossa ei ole MAP-kirkon version lukua 132., joka säätää moniavioisuuden. Sen sijaan siinä on vuoden 1844 version ilmoitus, jossa moniavioisuus tuomitaan syntinä.


title: Oppi ja liitot

text: Presidentti Veazeyn aikana lisätyistä kahdesta ilmoituksesta ensimmäinen käsittelee pyhien kirjoitusten asemaa, toinen taas kastetta ja siihen liittyviä kysymyksiä kirkon jäsenyydestä. Ilmoitus 163 toteaa, että pyhät kirjoitukset ovat ihmisten kirjoittamia ja siksi historiallisissa, luonnontieteellisissä ja vastaavissa kysymyksissä erehtyviä. Ilmoitus 164 toteaa, että myös muissa kirkkokunnissa toimitettu kaste on pätevä, joten muissa yhteisöissä kastetut voidaan ottaa Kristuksen yhteisön jäseniksi konfirmaatiossa. Ilmoitus toteaa myös, että kasteesta voidaan johtaa kirkon jäsenten tasavertaisuus. Heitä ei voida erotella tai asettaa eriarvoiseen asemaan esimerkiksi sukupuolen tai seksuaalisen suuntautumisen perusteella. Ilmoitus paransikin homoseksuaalien asemaa Kristuksen yhteisössä.


title: Oppi ja liitot

text: Strangiittien myöhempien aikojen pyhien Jeesuksen Kristuksen kirkko käyttää vuoden 1846 versiota, joka on käytännössä identtinen vuoden 1844 version kanssa. The Church of Christ (Temple Lot) käyttää ainoana vuoden 1833 Käskyjen kirjaa.


title: Pungent Effulgent

text: Pungent Effulgent on Ozric Tentaclesin ensimmäinen studioalbumi. Se julkaistiin alun perin DemiMonde-levy-yhtiöllä vuonna 1989. Seuraavana vuonna yhtye julkaisi levyn uudelleen omalla Dovetail Records -merkillään, jolloin mukaan lisättiin bonusraita "Ayurvedsim".


title: Pungent Effulgent

text: Ennen "Pungent Effulgentia" Ozric Tentacles oli tehnyt erilaisia kasettijulkaisuja.


title: Pungent Effulgent

text: Albumin kappaleet


title: Adamello

text: Adamello on Alppeihin kuuluva vuoristoryhmä Italiassa, Gardajärven pohjoispuolella. Sen korkein huippu on nimeltään Presanella, joka kohoaa 3 558 metrin korkeudelle merenpinnasta.


title: Adamello

text: Adamellon vuoriston korkeimmat huiput.


title: Honda CB 750 Four

text: Honda CB750 Four eli "tuutti" oli Hondan vuonna 1969 esittelemä moottoripyörä, jota usein pidetään modernin moottoripyörän historian merkityksellisimpänä pyöränä. Pyörä oli nelisylinterinen, siinä oli sähköstartti ja nestetoiminen levyjarru edessä. Honda CB750 Four oli yksi ensimmäisistä superbike-pyöristä. Alkusarjan Honda CB750 Fourit tunnetaan nimellä "Sandcast", mikä johtuu siitä että niiden moottoreiden lohkot valettiin niin sanottuihin hiekkamuotteihin, jolloin valujälki oli karhea.


title: Honda CB 750 Four

text: Hondan maahantuojan Oy Brandt Ab:n 100-vuosihistoriikin mukaan eräs vaihtoehto nimen syntymiselle on Meritullinkadun korjaamo, jossa asentajat puhuivat suomea mutta johto käytti myös ruotsia ja ulkomaanyhteyksien vuoksi myös muita kieliä. Pyörämalleista käytettiin niiden tarkkoja kuutiolukuja, eli Honda CB450 oli 444-kuutioisena mallia "fyrafyrafyra" tai "fourfourfour". Savon murretta puhunut asentaja Martti Pyykkö asiaa tarkemmin ajattelematta risti uuden 750-kuutioisen Hondan tyypiksi "seventtivörttifemttituutti", josta loppuosa jäi elämään. Toisen vaihtoehdon mukaan pyörä olisi saanut nimensä jäätelötuuttia muistuttavista äänenvaimentimistaan. Kolmas selitys lempinimelle liittyy pyörän kuutiotilavuuteen 750 ja jäätelötuutin sen aikaiseen hintaan joka oli 75 penniä. Myös keväisen laulun "Gaudeamus igitur" kohdalla "Post molestam senectutem", joka taipui usein muotoon "seventuutten", saattaa olla osuutensa nimien Tuutti ja Seventuutti synnyssä ja yleistymisessä.


title: Master and Commander: Maailman laidalla

text: Master and Commander: Maailman laidalla (televisioesityksessä Kuninkaan mies: Maailman laidalla) () on Peter Weirin ohjaama yhdysvaltalainen elokuva vuodelta 2003. Se perustuu Patrick O’Brianin kirjoittamaan historialliseen Aubrey-Maturin-romaanisarjaan, jonka eri tarinoita yhdistelemällä elokuva muokattiin omaksi kokonaisuudekseen.


title: Master and Commander: Maailman laidalla

text: Elokuva kertoo brittiläisestä sotalaivasta 1800-luvun alussa Ison-Britannian ollessa sodassa Napoleonin Ranskaa vastaan. "HMS Surprise" on määrätty komennukselle Etelä-Amerikan lähistölle. Sen kapteenina toimii Jack Aubrey (Russell Crowe) ja laivan lääkärinä tämän hyvä ystävä Stephen Maturin (Paul Bettany). Miehistö joutuu ranskalaisen "Acheron"-kaapparilaivan väijyttämäksi, minkä jälkeen alkaa kiihkeä takaa-ajo ja voimienmittely. Samalla elokuva kertoo tarinan ystävyydestä, rohkeudesta ja eri arvomaailmojen törmäyksestä.


title: Master and Commander: Maailman laidalla

text: Elokuvan tarina sijoittuu vuoden 1805 toukokuuhun, jolloin Napoleonin sodat riehuvat paraikaa Euroopassa. Brittiläisen fregatin HMS "Surprisen" kapteeni "Lucky Jack" Aubrey (Russell Crowe) saa käskyn jahdata ranskalaista "Acheron"-nimistä kaapparialusta ja "upottaa, polttaa tai vallata se". Elokuvan alkaessa "Surprise" joutuu "Acheronin" väijytykseen. Brittien alus vaurioituu pahasti, eivätkä sen omat tykit onnistu lainkaan osumaan vihollislaivaan. Aluksen miehistö hinaa pelastusveneillä laivan sumuseinämän kätköön paetakseen vihollisilta. Aubrey saa kuulla eräältä miehistön jäseneltä, joka näki "Acheronin" sen ollessa vielä rakennusvaiheessa, että vihollisalus on nopeampi ja vahvempitekoinen kuin "Surprise". Vanhemmat upseerit ovat sitä mieltä, että "Acheronin" kaltainen alus on "Surpriselle" liian vahva vastustaja. Aubrey ymmärtää kuitenkin, että "Acheron" voisi muuttaa sodan kulun Napoleonin eduksi saadessaan tilaisuuden ryöstellä brittiläisiä valaanpyyntialuksia mielensä mukaan, ja määrää "Surprisen" seuraamaan "Acheronia" sen sijaan että hankkiutuisi satamaan korjaamaan aluksensa. "Acheron" onnistuu jälleen yllättämään "Surprisen", mutta Aubrey onnistuu karistamaan sen kannoiltaan yön pimeydessä käyttämällä hyväkseen houkutuspoijua ja laivan lamppuja.


title: Master and Commander: Maailman laidalla

text: "Surprise" seuraa kaapparialusta etelään, kiertää Kap Hornin ja suuntaa kohti Galápagossaaria, koska Aubrey on varma että "Acheron" tulee väijymään brittien valaanpyyntialuksia sieltä käsin. Laivan lääkäri Stephen Maturin (Paul Bettany), Aubreyn ystävä, on kiinnostunut Galápagossaarten eläimistöstä sekä kasvillisuudesta. Aubrey lupaa Maturinille, että tällä tulee olemaan useita päiviä aikaa tutkia saarten luontoa. Kun "Surprise" saapuu Galápagossaarille, miehistö löytää sieltä "Acheronin" tuhoaman valaanpyyntialuksen henkiinjääneitä miehistön jäseniä. Aubrey käsittää vihollisaluksen olevan lähellä ja suuntaa kiireesti sen perään. Maturin katsoo Aubreyn rikkoneen lupauksensa ja seuraa "Acheronia" velvollisuuden sijaan lähinnä oman ylpeytensä vuoksi.


title: Master and Commander: Maailman laidalla

text: Merijalkaväen kapteeni Howard (Chris Larkin) yrittää ampua albatrossin, mutta osuukin vahingossa Maturiniin. Maturinin apuri (Richard McCabe) kertoo Aubreylle tapahtumista ja ilmoittaa, että luoti ja sen mukanaan repimä pieni kangaspalanen on kaivettava esiin Maturinin kehosta. Leikkaus on kuitenkin tehtävä kuivalla maalla. Vaikka "Surprise" on viimein saavuttamassa "Acheronia", Aubrey kääntää laivan ja vie Maturinin takaisin Galápagossaarille. Maturin suorittaa leikkauksen itse käyttäen apunaan peiliä. Aubrey luopuu kaapparialuksen jahtaamisesta ja antaa Maturinille tilaisuuden tutkia saarta ja kerätä sieltä näytteitä ennen kuin he lähtevät takaisin kotiin. Kävellessään saaren halki ja etsiessään galapagosinmerimetsoja Maturin huomaa "Acheronin" ankkuroituneena saaren toiselle puolelle. Maturin varoittaa Aubreya, ja "Surprise" alkaa valmistautua taisteluun. Koska "Acheronin" runko on vankka, "Surprisen" on päästävä kaapparialuksen lähelle voidakseen vahingoittaa sitä. Huomattuaan erään Maturinin keräämän hyönteisnäytteen, kummitussirkan, ilmiömäisen naamioitumiskyvyn Aubrey naamioi "Surprisen" valaanpyyntialukseksi; hän toivoo ranskalaisten tulevan heidän lähelleen kaapatakseen heidän aluksensa sen sijaan, että yrittäisivät tuhota sen. "Acheron" lankeaa brittien ansaan ja saa vakavia vaurioita. Aubrey johtaa miehistönsä vihollisaluksen kannelle valtaa aluksen ranskalaisilta taistelussa. "Acheronin" kapteenia (Thierry Segall) etsiessään Aubrey viedään aluksen sairasosastolle, missä laivan ranskalainen lääkäri sanoo kapteenin kuolleen. Lääkäri tarjoaa Aubreylle kapteenin miekkaa.


title: Master and Commander: Maailman laidalla

text:
Sekä "Acheron" että "Surprise" korjataan jälleen kuntoon. "Surprise" jää vielä Galápagossaarille, mutta vallattu "Acheron" lähetetään Valparaísoon. "Acheronin" purjehtiessa tiehensä Maturin mainitsee, että aluksen lääkäri oli kuollut jo kuukausia sitten. Aubrey käsittää, että ranskalainen kapteeni huiputti häntä naamioitumalla aluksen lääkäriksi, ja määrää "Surprisen" kääntymään ja saattamaan "Acheronin" Valparaísoon. Näin ollen Maturin ei taaskaan saa tilaisuutta tutustua kunnolla Galápagossaarten luontoon. Aubrey huomauttaa kuivasti, että koska Maturinin etsimä lintu on lentokyvytön, ”se ei ole menossa mihinkään”. Kaksikko ryhtyy soittamaan yhdessä Luigi Boccherinin sävellyksiä samalla, kun aluksen miehistö asettuu taisteluasemiin.
BAFTA-ehdokkuudet:


title: Njurba

text: Njurba (, ) on kaupunki Sahan tasavallan länsiosassa Venäjällä, 846 km tasavallan pääkaupungista Jakutskista länteen. Njurba sijaitsee Viljuin keskijuoksulla. Se on Njurban piirin hallinnollinen keskus.


title: Njurba

text: Njurbassa on lentokenttä ja jokisatama. Kaupungin kautta kulkee maantie tasavallan pääkaupungista Jakutskista Mirnyihin.


title: Njurba

text: Kaupungissa on geologinen tutkimusasema, öljyvarasto ja teollisuuskombinaatti. ALROSA-yhtiön timanttituotannolla on keskeinen osa kaupungin taloudessa. Kaupungin palvelutarjontaan kuuluvat kulttuuritalo, klubi, kansojen ystävyyden museo, urheilukenttä, peruskoulun ala-, keski- ja yläasteen koulut, musiikki- ja urheilukoulut ja terveyskeskus.


title: Njurba

text: Vuonna 2008 Njurban asukasluku oli 9 700. Vuonna 2002 väestöstä oli naisia 52,9 prosenttia ja miehiä 47,1 prosenttia.


title: Njurba

text: Asukasluvun kehitys:


title: Njurba

text: Njurban asutuskeskus perustettiin vuonna 1930. Siitä tuli kaupunkityyppinen taajama vuonna 1958. Sahan tasavallan parlamentin 26. syyskuuta 1997 antamalla päätöksellä Njurbasta tuli tasavallan hallinnon alainen kaupunki.


title: North American Eagle

text: North American Eagle (NAE) on entisen USAF:n suihkuhävittäjä F-104 Starfighterin pohjalle rakennettu "auto", jolla on tarkoitus rikkoa maakulkuneuvon nopeusennätys. NAE on Landspeed-yhtiön projekti.


title: North American Eagle

text: Nykyinen nopeusennätys on Thrust SSC:n nimissä oleva 763 mph (n. 1223 km/h, 1,015 mach).


title: North American Eagle

text: Toistaiseksi parhaalla yrityksellään ajoneuvo on saavuttanut tasan 700 mailin tuntinopeuden, jolla se pitää hallussaan kaikkien aikojen listan toista sijaa. Projektin tavoitteena on ylittäa 800 mph raja (1287 km/h, 1,05 mach).


title: Arch Linux

text: Arch Linux on Linux-jakelupaketti x86-64-prosessorilla varustetuille tietokoneille. Arch Linux on suunnattu edistyneille käyttäjille. Sen on tarkoitus olla yksinkertainen ja nopea. Käyttöjärjestelmää asentaessaan täytyy itse asentaa tarvitsemansa ohjelmapaketit. Ohjelmien asentamiseen käytetään komentorivipohjaista Pacman-paketinhallintajärjestelmää. Arch Linuxista on saatavilla myös epäviralliset versiot i686- (Arch Linux 32) ja ARM-prosessoreille (Arch Linux ARM).


title: Arch Linux

text: Arch Linux on jatkuvasti päivittyvä jakelu (): päivityksiä ei julkaista jakelun uusina versioina, vaan pakettivarastojen paketteja päivitetään jatkuvasti. Käyttöjärjestelmän voi päivittää uusimpaan versioonsa suoraan pakettivarastoista.


title: Arch Linux

text: Arch Linuxin asennusmedia sisältää ainoastaan asennusskriptin (pacstrap) vähimmäisedellytykset: kaikki järjestelmän asennukseen käytettävät paketit ladataan pakettivarastoista. Siten käyttöjärjestelmä koostuu heti alkuasennuksen jälkeen uusimmista saatavilla olevista versioista. Arch Linuxin asennusmediasta julkaistaan uusi versio aina joka kuukauden ensimmäisellä viikolla.


title: Arch Linux

text: Arch Linuxia pohjautuvia Linux-jakeluita ovat muun muassa:


title: Homoioi

text: Homoioi, yhdenvertaiset, oli yksi muinaisen Spartan yhteiskuntaluokista. Homoioi koostui täysi-ikäisistä miehistä, joilla oli täydet kansalaisoikeudet. Homoioi eivät saaneet harjoittaa mitään elinkeinoa eivätkä kerätä rikkauksia. Spartalainen yhteiskunta pyrki poistamaan sekä köyhyyden että rikkauden. Kaikenlainen koreilu ja hienostelu oli Spartan vapaasyntyisiltä kansalaisilta kielletty. Jos yksilö ei kyennyt täyttämään "yhdenvertaisten" vaatimuksia, hän saattoi menettää kansalaisoikeutensa ja pudota holhokkien luokkaan.


title: Psykoskopia

text: Psykoskopia tarkoittaa paranormaalia kykyä, jonka avulla joidenkuiden henkilöiden väitetään voivan lukea kädessään pitämästään esineestä sen omistajaan tai esineeseen liittyviä tietoja. Psykoskopiasta käytetään usein myös nimitystä psykometria, joka viittaa kuitenkin myös psykometriikkaan eli tilastollisten menetelmien käyttöön psykologisessa tutkimuksessa.


title: Kristillinen kirkko

text: Kristillinen kirkko on useimpien kristillisten tunnustuskuntien käyttämä käsite. Käsitteen merkitys on kahtalainen. Toisaalta ilmauksella tarkoitetaan kirkkoa organisaationa. Toisaalta sen ymmärretään ainakin idän ja lännen suurten kirkkojen, kaikkien protestanttisten liikkeiden ja useimpien muiden vapaiden suuntien piirissä ilmaisevan Kristuksen ruumista, jonka jäseniä ovat kristityt.


title: Kristillinen kirkko

text:
Teologisina perusteina käytetään usein 1. korinttolaiskirjeen lausetta (1. Kor 12:27)
ja efesolaiskirjeen lausetta (Ef. 1:23)
Näissä raamatunkohdissa apostoli Paavali kehittelee kristillistä kirkkoa käsittelevää teologiaansa. Luonnollista on, että kirkkokuntien näkemykset siitä, ketkä kuuluvat tähän kirkkoon eroavat voimakkaasti toisistaan.


title: Kristillinen kirkko

text: Nikean uskontunnustus, jonka kaikki perinteiset kristilliset suuntaukset hyväksyvät, käyttää kristillisestä kirkosta ilmausta "yksi, pyhä, yhteinen ja apostolinen kirkko". Sana yhteinen voidaan kääntää myös sanalla katolinen. Ilmauksella halutaan kuvata kirkon luonnetta. Yleisen näkemyksen mukaan ykseys viittaa kirkon yhteen Herraan ja yhteen uskoon. Pyhyys on seurausta Pyhän Hengen vaikutuksesta seurakunnassa. Yhteisyys ja yleisyys eli katolisuus tarkoittaa puolestaan sitä, että kirkon sanoma ja palvelutyö kuuluvat kaikille ihmisille, kansoille ja aikakausille. Apostolisuus merkitsee puolestaan kirkon opetuksen perustumista apostolien aikanaan julistamaan evankeliumiin.


title: Kristillinen kirkko

text: Useimmilla kristillisillä kirkkokunnilla on kirkko-oppi eli ekklesiologia, joka määrittelee kirkon rajat. Kirkot kuitenkin usein katsovat, että kirkon hierarkkiset ja karismaattiset rajat eivät välttämättä ole yhteneväisiä ja siten suurin osa kristillisistä kirkoista hyväksyy esimerkiksi toisessa kirkkokunnassa suoritetun kasteen. Yleensä ymmärretään, että kaikki todelliset uskovat muodostavat kirkon.


title: Kristillinen kirkko

text: Useimmissa vapaissa suunnissa lähdetään Ulrich Zwingliä ja Jean Calvinia seuraten siitä, että todellisen kirkon tulee hyväksyä mukaan ainoastaan sellaiset henkilöt, jotka ovat itse vakuuttuneet omasta uskostaan. Yleensä tämän näkemyksen kannattajat vaativatkin aikuiskastetta. Äärimuodossaan ajattelumalli katsoo, ettei ole olemassa kuin uskovien muodostama näkymätön kirkko. Tällöin näkyvä kirkko on pelkkä sosiologinen ilmiö, jolla ei ole laajempaa merkitystä.


title: Kristillinen kirkko

text: Kristillisen kirkon järjestysmuoto on, mikäli mahdollista, vielä kiistellympi kysymys kuin kirkon jäsenyys. Eräänä äärimuotona on katolinen kirkko, jota paavi johtaa keskitetysti ja itsevaltaisesti käyttäen apunaan kanonista lakia. Toisena ääripäänä on paikallisseurakuntien täydellinen itsenäisyys, jota vapaat suunnat usein kannattavat. Yleensä yksittäiset kirkot ovat valinneet näiden väliltä jonkin välimuodon.


title: Kristillinen kirkko

text: Kirkkojen keskinäisen vuorovaikutuksen edistämistä varten on perustettu erilaisia ekumeenisia järjestöjä. Suurin näistä on Kirkkojen maailmanneuvosto, johon kuuluu 342 kirkkoa yli 120 maasta. Se perustettiin toisen maailmansodan jälkeen vuonna 1948 Amsterdamissa toteuttamaan ekumeenisen liikkeen päämääriä.


title: Luettelo tunnetuista liikenneonnettomuudessa kuolleista henkilöistä

text:
Tämä on luettelo tunnetuista liikenneonnettomuudessa kuolleista henkilöistä.
Lento-onnettomuuksissa kuolleet ovat Luettelossa lento-onnettomuuksissa kuolleista.


title: Reino Harsti

text: Reino Aksel Harsti (vuoteen 1921 "Henriksson"; 27. tammikuuta 1900 Uusikaupunki – 27. elokuuta 1979 Vantaa) oli taidegraafikko ja taidegrafiikan opettaja.


title: Reino Harsti

text: Harsti teki etsauksia, maalauksia sekä veistoksia. Tunnetuimpia hänen teoksistaan ovat Helsinki-aiheiset etsaukset 1930-luvulta, sekä vuoden 1721 Uudenkaupungin rauhan muistomerkki.


title: Reino Harsti

text: Harsti opiskeli Cainellin johdolla Firenzessä 1921–1922, sen jälkeen Wienin kuvataideakatemiassa ja Münchenin taideakatemiassa. Myöhemmin hän opiskeli Kungliga Akademien för de Fria Konsternassa Tukholmassa 1936. Hän opetti Suomen Taideakatemian koulussa 1936–1950 ja oli yksi Suomen Taidegraafikot ry:n perustajajäsenistä.


title: Reino Harsti

text: Harsti osallistui Suomen taiteilijain näyttelyihin 1923 alkaen. Harstille myönnettiin Pro Finlandia 1950 ja Valtion taiteilijaneläke 1963. Harstin teoksia muun muassa Ateneumin taidemuseossa, sekä Turun, Tampereen ja Jyväskylän taidemuseoissa.


title: Vieno Saaristo

text: Vieno Saaristo (14. elokuuta 1936 Ilmajoki – 1. joulukuuta 2016 Helsinki) oli suomalainen näyttelijä, joka aloitti uransa Kouvolan amatööriteatterissa.


title: Vieno Saaristo

text: Saaristo toimi opettajana Teatterikorkeakoulussa. Hän oli Helsingin Hengitysyhdistyksen sekakuoron Huijeleiden perustajajäsen. Hän esiintyi myös musiikkinäytelmissä.


title: Pääaine

text: Pääaine on yliopistotutkintoon kuuluva opintokokonaisuus, jonka alalta opinnäytetyö, esimerkiksi pro gradu tai diplomityö, sekä kypsyysnäyte tehdään. Pääaineen varsinaiset opinnot (opinnot ilman opinnäytetyötä) ovat usein laajemmat kuin sivuaineen, mutta näin ei aina ole. Yleensä opiskelija opiskelee ensimmäisen vuotensa lähinnä pääaineensa (perus)opintoja ja kieliopintoja ja aloittaa sivuaineiden opinnot vasta toisena vuotenaan. Pääaine yhdistää opiskelijoita siten, että samaa pääainetta opiskeleville on oma ainejärjestönsä, johon sivuaineopiskelijatkin saattavat joskus kuulua.


title: Pääaine

text: Helsingin yliopistossa puhutaan nykyään pääaineiden sijaan koulutusohjelmista ja niiden opintosuunnista sekä sivuaineiden sijaan toisen tieteenalan opinnoista.